Bible Mu Nsɛm Yeriko Afasu No - Yehowa Adansefo Intanɛt Dwumadibea\nDƐN na ɛrema Yeriko afasu yi abubu? Ɛte sɛ nea wɔatow ɔtopae anaa bɔmb kɛse bi wɔ hɔ. Nanso saa bere no na bɔmb nni wiase; na wonni atuo mpo. Ɛyɛ anwonwade foforo a Yehowa yɛe! Ma yɛnhwɛ sɛnea ɛbae.\nTie nea Yehowa ka kyerɛɛ Yosua: ‘Wo ne wo dɔm no ntwa kurow no ho nhyia. Muntwa ho nhyia pɛnkoro nnansia no da biara. Momfa apam adaka no nka mo ho. Ɛsɛ sɛ asɔfo baason di anim na wɔhyɛn wɔn mmɛn.\n‘Da a ɛto so ason no muntwa kurow no ho nhyia mpɛn ason. Afei monhyɛn mmɛn no denneennen, na afei obiara nhuro mmɔ ose kɛse. Na afasu no bedwiriw agu fam!’\nYosua ne ɔman no yɛɛ nea Yehowa kae no. Bere a wotwa ho hyia no, obiara yɛɛ koom. Ná nea wɔte ara ne mmɛn no ne nan ase nnyigyei. Ɛbɛyɛ sɛ ehu kaa atamfo a na wɔwɔ Yeriko no. Wuhu hama kɔkɔɔ a ɛsɛn mfɛnsere no mu no? Hena mfɛnsere ne no? Yiw, Rahab ayɛ nea akwansrafo baanu no kae sɛ ɔnyɛ no. N’abusuafo nyinaa hyɛ ne fie hɔ rehwɛ.\nAwiei no, da a ɛto so ason, bere a wɔatwa kurow no ho ahyia mpɛn ason no, mmɛn no hyɛnee, akofofo no huro bɔɔ ose na afasu no bubui. Afei Yosua kae sɛ: ‘Munkum obiara a ɔwɔ kurow no mu nhyew no. Monhyew biribiara. Emu dwetɛ, sika, kɔbere ne dade nko na momfa nkogu Yehowa ntamadan adekorabea hɔ.’\nYosua ka kyerɛɛ akwansrafo baanu no sɛ: ‘Monkɔ Rahab fie, na monkɔfa ɔne n’abusuafo nyinaa mmra.’ Wogyee Rahab ne n’abusuafo nkwa, sɛnea na akwansrafo no ahyɛ no bɔ no.\nDɛn na Yehowa kae sɛ akofofo no ne asɔfo no nyɛ nnansia?\nDɛn na na ɛsɛ sɛ mmarima no yɛ da a ɛto so ason no?\nSɛ wohwɛ mfonini no a, Yeriko afasu no reyɛ dɛn?\nAdɛn nti na hama kɔkɔɔ bi sɛn mfɛnsere no mu?\nYosua ka kyerɛɛ akofofo no sɛ wɔnyɛ nkurɔfo no ne kurow no dɛn, na dwetɛ, sika, kɔbere ne dade no nso ɛ?\nDɛn na wɔka kyerɛɛ akwansrafo baanu no sɛ wɔnyɛ?\nKenkan Yosua 6:1-25.\nƆkwan bɛn so na sɛnea Israelfo twaa Yeriko ho hyiae da a ɛto so ason no ne sɛnea Yehowa Adansefo yɛ asɛnka adwuma no wɔ nna a edi akyiri yi mu no di nsɛ? (Yos. 6:15, 16; Yes. 60:22; Mat. 24:14; 1 Kor. 9:16)\nƆkwan bɛn so na nkɔmhyɛ a ɛwɔ Yosua 6:26 no baa mu wɔ mfe 500 akyi, na dɛn na ɛkyerɛ yɛn wɔ Yehowa anom asɛm ho? (1 Ahe. 16:34; Yes. 55:11)


Okomfo Anokye ( a ɔsan de Kwame Agyei anaa Kotowbere) no, na ɔyɛ Okomfoɔ wɔ Asanteman mu. Obiaa nim sɛ Asanteman kɛseyɛ a ɛyɛeɛ no, na odimu akotene paa yie.\nNsɛm bebree na waka afa Okomfo Anokye nkyi ho. Ɛwɔ Akuapem amamerɛ mu no, na ɔyɛ Ano ne Manubea ba bɛrema, a na wɔn nyinaa firi Awukugua wɔ Nifa mpɔtamu wɔ Okyere kurom. Ne din no, ɔyi firii asɛm bi mu. Waka sɛ ɔwoo Okomfo Anokye wɔ Awukugua no, na ɔkura nantwie podua fitaa; a na ɔde nensa amia no yie paa a na obiaa ntumi mie mu. Ɔbaa noa ɔgyee ɔmaame awoɔ no yɛɛ sɛ nka ɔbɛ bie nensɛm firi sɛ na ɔdwene sɛ biribi wɔ mu. Ɔfrɛɛ ɔpapa sɛ ɔmɛboa....... Okomfo Anokye bue n'ani na ɔhwɛɛ ɔpapa saa ntɛm paa noaa na ɔbue nensɛm kyerɛɛ ɔpapa na ɔkaa sɛ 'Ano.....kye ( wɔ Guan kasamuɔ a ɛkyerɛ "Ano.......hwɛ" ɛna ɔde deɛ ɛkura no no maa ɔpapa. Yɛ nyaa nenteɛ bi sɛ na ɛyɛ kawa a tumii wɔ mu. Ɛwɔ saa asɛm wei ho nti no kwame Agyei nyaa ne din "Anokye".\nAmos Anti,'Akwamu Denkyira, Akuapem ne Asante wɔ Osei Tutu ne ɔkomfo Anokye' abrabɔ mu wɔ (afe apem aha-nkron aduoson baako) 1971mu no. Otumfoɔ Nana Osei Tutu 2nd ɛhunu asɛm no mu nokware wɔ ɛberɛ a ɔkɔɔ Awukugua wɔ mfeɛ mpem mmienu ne du nan mu. Ɛwɔ Asante amamerɛ mu no, na ɔyɛ bɛrema bi a ne din de Amoa Gyata a ɔfiri Bona- Bom, Adanse- nana bɛrema. Nsɛm bi nso kyerɛ mu sɛ na ɔyɛ kyei Birie ne Dwirawira-kwa, a na ɔyɛ Asenie nii baa a na ɔfiri Akrokyere ba bɛrema.\nƐwɔ Anlo-Anwona amamerɛ mu no, na Okomfo Anokye firi Notsie. Na ne din de Tsala, a na Ɔyɛ Tsali ata. Ne din no firi Asante din "Notsie" a ɛkyerɛ " Okomfo a ɔfiri Notsie, ntumi ne Asantefoɔ edin ahodoɔ mfa. Asante din ahodoɔ a ɛkyereɛ obi nkyi no ne "A" mfa nkɔsi ne nkyi ahyaseɛ. Nanso Asante din mu no "ni","ba", "ni ba" anaa "dehye3" 3na 3twa toɔ wɔ nankyi. Ɛkyerɛ sɛ ɛwɔ Asante mu no obi a ɔfiri Notsie no yɛ bɛferɛ no "Notsie-ni" ( ɔfiri Notsie). "Notsie-ba", "Notsie-ni ba ", anaa "Notsie dehye3" nanso yɛnka "A Notsie". Yɛnferɛ obi a ɔfiri Nsuta sɛ "A-Nsuta" wɔ Asante mu .\nYɛ yi fii "https://tw.wikipedia.org/w/index.php?title=Okomfo_Anokye&oldid=28172"\nNsesae ba kratafa yi so da 25 Obubuo 2021, mmere 12:20.


15 Bere a wɔbɔɔ ntonto+ kyɛɛ asase no, Yuda asefo ne wɔn mmusua no hye kɔfaa Edom,+ Sina sare so,+ kosi Negeb+ anafo. 2 Na wɔn hye a ɛda anafo no fi Nkyene Po+ no ano, faka a ani kyerɛ anafo fam no ano. 3 Ɛkɔfa anafo fam kɔ Akrabim+ koko so kosi Sina,+ na efi anafo kɔfa Kades-Barnea+ twam kɔ Hesron, na ɛkɔfa Adar kɔntɔn kɔ Karka. 4 Afei etwam kɔ Asmon+ kɔfa Egypt subon+ no ho, na ɔhye no ano kɔpem mpoano. Eyi ne wɔn hye a ɛda anafo fam no. 5 Wɔn hye a ɛda apuei no nam Nkyene Po no ano de kosi Yordan agya. Na atifi fam hye no fi po no ho faka no ho wɔ Yordan agya.+ 6 Na hye no san kɔfa Bet-Hogla+ twam kɔ Bet-Araba+ atifi, na ɛforo kɔ Ruben ba Bohan+ bo no ho. 7 Ɛsan kɔfa Debir wɔ Akor bon+ no mu, na ɛdan kɔ atifi kodu Gilgal+ a ɛda Adumim koko anim wɔ subon no anafo. Na ɔhye no twam kɔfa En-Semes+ nsu no ho kɔpem En-Rogel.+ 8 Na ɔhye no toa so kɔfa Hinom ba bon+ no ano kosi Yebusi+ koko so wɔ anafo, kyerɛ sɛ Yerusalem.+ Na ɛforo kɔ bepɔw a ani kyerɛ Hinom bon no atɔe fam wɔ Refaim bon+ no atifi fam. 9 Na ɔhye no fi mmepɔw so kɔ Neftoa+ asuti ho, na efi hɔ kɔfa nkurow a ɛwɔ Bepɔw Efron so no ho; na ɛtoa so kɔ Baala+ a wɔfrɛ no Kiriat-Yearim.+ 10 Na ɔhye no fi Baala wɔ atɔe kɔfa Bepɔw Seir ho, na ɛkɔ atifi fam kɔfa Bepɔw Yearim ho, kyerɛ sɛ Kesalon; na esian kɔfa Bet-Semes+ kɔ Timna.+ 11 Ɔhye no kɔfa Ekron+ koko so wɔ atifi fam, na efi hɔ kɔ Sikeron twam kɔ Bepɔw Baala no ho, na efi hɔ kɔ Yabneel; ɔhye no kɔpem po no ano. 12 Na atɔe fam hye no nso nam Po Kɛse+ no ano. Eyi ne Yuda asefo mmusua no asase no hye ano nyinaa. 13 Yefune ba Kaleb+ de, ɔmaa no asase wɔ Yudafo mu sɛnea Yehowa ka kyerɛɛ Yosua no; ɛno ne Kiriat-Arba (efisɛ na Arba yɛ Anak agya). Saa kurow yi ara ne Hebron.+ 14 Na Kaleb tuu Anak mma baasa no fii hɔ.+ Anak mma yi ne+ Sesai,+ Ahiman, ne Talmai.+ 15 Ofi hɔ kɔɔ Debirfo+ so. (Kan no na wɔfrɛ Debir sɛ Kiriat-Sefer.)+ 16 Afei Kaleb kae sɛ: “Nea obetumi ako afa Kiriat-Sefer no, mede me babea Aksa+ bɛma no aware.” 17 Ɛnna Kaleb nua Kenas+ ba Otniel+ kɔko fae, enti ɔde ne babea Aksa+ maa no waree. 18 Na ɔbea no rekɔ fie no, osii so ka kyerɛɛ ne kunu sɛ ommisa asase mfi ne papa nkyɛn. Afei bere a Aksa te afurum so no, ɔbɔɔ ne nsam frɛɛ ne papa. Ɛnna Kaleb bisaa no sɛ: “Dɛn na wopɛ?”+ 19 Na ɔka kyerɛɛ no sɛ: “Mesrɛ wo, hyira me. Asase a ɛda anafo na wode maa me, enti fa Gulot-Maim ma me.” Na ɔde Gulot Atifi ne Gulot Anafo+ maa no. 20 Eyi ne agyapade+ a wɔde maa Yuda+ asefo ne wɔn mmusua. 21 Yuda abusuakuw no nkurow a ɛda anafo fam a ɛbɛn Edom+ hye pɛɛ no ne Kabseel,+ Eder, Yagua, 22 ne Kina, Dimona, Adada, 23 ne Kedes, Hasor, Yitnan, 24 ne Sif, Telem,+ Bealot, 25 ne Hasor-Hadata, Keriot-Hesron, anaa Hasor, 26 ne Amam, Sema, Molada,+ 27 ne Hasar-Gada, Hesmon, Bet-Pelet,+ 28 ne Hasar-Sual,+ Beer-Seba,+ Bisiotia, 29 ne Baala,+ Yim, Esem,+ 30 ne Eltolad, Kesil, Horma,+ 31 ne Siklag,+ Madmana, Sansana, 32 ne Lebaot, Silhim, Ain,+ ne Rimon;+ nkurow aduonu akron ne ɛho nkuraa. 33 Sefela+ nso, nkurow a ɛwɔ hɔ ne Estaol,+ Sora,+ Asnah, 34 ne Sanoa,+ En-Ganim, Tapua, Enam, 35 ne Yamut,+ Adulam,+ Soko,+ Aseka,+ 36 ne Saaraim,+ Aditaim, Gedera, ne Gederotaim; nkurow dunan ne ɛho nkuraa. 37 Senan, Hadasa, Migdal-Gad, 38 ne Dilean, Mispe, Yokteel, 39 ne Lakis,+ Boskat,+ Eglon,+ 40 ne Kabon, Lamam, Kitlis, 41 ne Gederot, Bet-Dagon, Naama, ne Makeda;+ nkurow dunsia ne ɛho nkuraa. 42 Libna,+ Eter,+ Asan, 43 ne Yifta, Asnah, Nesib, 44 ne Keila,+ Aksib,+ ne Maresa;+ nkurow akron ne ɛho nkuraa. 45 Ekron+ ne ɛho nkurow ne nkuraa. 46 Efi Ekron kɔ atɔe fam nsase a ɛwɔ Asdod ne ɛho nkuraa nyinaa. 47 Asdod+ ne ɛho nkurow ne nkuraa; Gasa+ ne ɛho nkurow ne nkuraa, kosi Egypt subon no ne Po Kɛse no ho ne mantam hɔ nyinaa.+ 48 Na mmepɔw so nkurow ne Samir, Yatir,+ Soko, 49 ne Dana, Kiriat-Sanna, anaa Debir, 50 ne Anab, Estemo,+ Anim, 51 ne Gosen,+ Holon, ne Gilo;+ nkurow dubiako ne ɛho nkuraa. 52 Arab, Duma, Esan, 53 ne Yanim, Bet-Tapua, Afeka, 54 ne Humta, Kiriat-Arba, anaa Hebron,+ ne Sior; nkurow akron ne ɛho nkuraa. 55 Maon,+ Karmel, Sif,+ Yuta, 56 ne Yesreel, Yokdeam, Sanoa, 57 ne Kain, Gibea, ne Timna;+ nkurow du ne ɛho nkuraa. 58 Halhul, Bet-Sur, Gedor, 59 ne Maarat, Bet-Anot, ne Eltekon; nkurow asia ne ɛho nkuraa. 60 Kiriat-Baal,+ anaa Kiriat-Yearim,+ ne Raba; nkurow abien ne ɛho nkuraa. 61 Sare so nkurow nso ne Bet-Araba,+ Midin, Sekaka, 62 ne Nibsan, ne Nkyene Kurow, ne En-Gedi;+ nkurow asia ne ɛho nkuraa. 63 Nanso Yebusifo+ a wɔwɔ Yerusalem+ no de, Yudafo no antumi ampam wɔn amfi hɔ;+ na Yebusifo ne Yudafo tenaa Yerusalem de besi nnɛ.


Sarefat Okunafo ne Odiyifo Elia | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian Alur American Sign Language Amharic Angolan Sign Language Arabic Argentinean Sign Language Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Betsimisaraka (Southern) Bicol Bislama Boulou Brazilian Sign Language British Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Croatian Cuban Sign Language Czech Dangme Danish Dayak Ngaju Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indian Sign Language Indonesian Irish Isoko Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Madagascar Sign Language Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexican Sign Language Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Pangasinan Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Romany (Serbia) Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Sinhala Slovak Slovenian Spanish Spanish Sign Language Sranantongo Sunda Swahili Swati Swedish Swiss German Tagalog Tahitian Taiwanese Sign Language Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nOkunafo Bi Babarima San Baa Nkwa Mu\nBere a ɔpɛ sii no, Yehowa ka kyerɛɛ Elia sɛ: ‘Sɔre kɔ Sarefat. Wokɔ hɔ a, okunafo bi bɛma wo aduan.’ Elia duu kurow no pon ano no, ohuu okunafo hiani bi sɛ ɔresesa nnyina anaa nnua a ɔde bɛsɔ gya. Ɔsrɛɛ no sɛ ɔmma no nsu kakra nnom. Bere a ɔbaa no rekɔsaw nsu no aba no, Elia frɛɛ no ka kyerɛɛ no sɛ: ‘Mesrɛ wo, fa paanoo kakra brɛ me.’ Nanso okunafo no ka kyerɛɛ no sɛ: ‘Minni paanoo biara a mede bɛma wo. Esiam ne ngo kakraa bi na aka a me ne me babarima de bɛyɛ aduan kakra adi.’ Elia ka kyerɛɛ no sɛ: ‘Yehowa ahyɛ bɔ sɛ, sɛ woto paanoo ma me a, esiam a wowɔ ne wo ngo no rensa da kosi sɛ nsu bɛsan atɔ.’\nEnti okunafo no kɔɔ fie kɔtoo paanoo maa Yehowa diyifo no. Sɛnea Yehowa hyɛɛ bɔ no, ampa okunafo no ne ne ba no aduan no ansa da wɔ ɔpɛ bere no mu. Esiam a na ɛwɔ ɔbaa no kuku mu ne ne ngo no, ɛso antew da.\nAkyiri yi, asɛm bɔne bi sii. Yare kɛse bi bɔɔ okunafo no ba abarimaa no maa no wui. Okunafo no srɛɛ Elia sɛ ɔmmoa no. Elia gyee abofra no fii ne maame nsam, na ɔde no foro kɔɔ abansoro dan bi mu wɔ ɔbaa no fie. Elia de abofra no too mpa so, na ɔbɔɔ mpae sɛ: ‘Yehowa, mesrɛ wo ma abofra yi mmra nkwa mu bio.’ Sɛ Yehowa nyan abofra no a, wunim nea enti a na ɛbɛyɛ nwonwa? Efisɛ ɛde besi saa bere no, na obiara nwui a wasan aba nkwa mu bio. Afei nso, na okunafo no ne ne babarima no nyɛ Israelfo mpo.\nNanso abarimaa no nkwa san baa ne mu bio, na ɔhyɛɛ ase homee! Elia ka kyerɛɛ okunafo no sɛ: ‘Hwɛ! Wo ba no asan aba nkwa mu.’ Ɔbaa no ani gyee yiye, na ɔka kyerɛɛ Elia sɛ: ‘Woyɛ Onyankopɔn nipa ampa. Nea enti a mereka saa ne sɛ, nea Yehowa bɛka sɛ ka no, ɛno nko ara na woka.’\n“Monhwɛ sɛ nkwaakwaadabi ngu aba na wontwa, na wonni adekoradan anaa asan, nanso Onyankopɔn ma wɔn aduan. Mpɛn ahe ara na monsom bo nsen nnomaa?”—Luka 12:24\nNsɛmmisa: Okunafo a ɔwɔ Sarefat no, dɛn na ɔyɛ de kyerɛɛ sɛ ogye Yehowa di? Yɛyɛ dɛn hu sɛ na Elia yɛ Onyankopɔn diyifo ampa?\n1 Ahene 17:8-24; Luka 4:25, 26\nAde biako bi wɔ hɔ a yebetumi aka sɛ ɛhyɛɛ ɔbea no gyidi den paa. Ɛno ne ne ba no a odiyifo no nyan no no. Dɛn na yebetumi asua afi n’asɛm no mu?


Nea enti a wɔde asaase no maa Israel (1-6)\nIsrael hyɛɛ Yehowa abufuw mpɛn anan (7-29)\nNantwi ba honi (7-14)\nMose srɛ maa wɔn (15-21, 25-29)\nWɔsan hyɛɛ no abufuw mprɛnsa (22)\n9 “O Israel tie, ɛnnɛ woretwa Yordan+ akɔpam aman akɛse a ɛyɛ den sen wo+ na woakɔfa nkurow akɛse a ɛho aban du soro.*+ 2 Aman yi mu nnipa soso woware. Eyinom ne Anak mma+ a wunim wɔn no. Wotee wɔn ho asɛm sɛ, ‘Hena na obetumi agyina Anak mma anim?’ 3 Enti ɛnnɛ hu sɛ Yehowa wo Nyankopɔn bedi w’anim atwa akɔ hɔ.+ Ɔyɛ ogya a ɛhyew ade,+ na ɔbɛsɛe wɔn. Ɔbɛbrɛ wɔn ase wɔ w’anim ama woapam wɔn ntɛm* asɛe wɔn, sɛnea Yehowa aka akyerɛ wo no.+ 4 “Sɛ Yehowa wo Nyankopɔn pam wɔn fi w’anim a, nka wɔ wo komam sɛ, ‘Me trenee nti na Yehowa de me aba sɛ memmɛfa asaase yi.’+ Mmom no, ɛyɛ aman yi bɔne nti+ na Yehowa repam wɔn afi w’anim. 5 Ɛnyɛ wo trenee anaa wo koma a emu tew nti na worekɔfa wɔn asaase no. Mmom aman yi bɔne nti na Yehowa wo Nyankopɔn repam wɔn afi w’anim,+ na ama ntam a Yehowa kaa w’agyanom Abraham+ ne Isak+ ne Yakob+ no aba mu. 6 Enti hu sɛ ɛnyɛ wo trenee nti na Yehowa wo Nyankopɔn de asaase pa yi rema wo ama woafa, efisɛ woyɛ ɔman a w’aso yɛ den.*+ 7 “Monkae, na mommma mo werɛ mmfi da sɛ mohyɛɛ Yehowa mo Nyankopɔn abufuw wɔ sare no so.+ Efi da a mufii Egypt besi nnɛ a mowɔ ha yi, daa motew atua tia Yehowa.+ 8 Horeb mpo mugyigyee Yehowa maa n’ani beree, na Yehowa bo fuwii ara ma anka ɔretɔre mo ase.+ 9 Bere a mekɔɔ bepɔw no so sɛ merekogye abopon+ a apam a mo ne Yehowa yɛe no wɔ so no,+ midii nnafua 40 awia ne anadwo wɔ bepɔw no so,+ manni hwee na mannom nsu nso. 10 Ɛnna Yehowa maa me abopon abien a ɔde ne nsateaa akyerɛw nsɛm wɔ so. Nsɛm a Yehowa fi ogya mu ka kyerɛɛ mo wɔ bepɔw no so bere a mobɔɔ gua no, na ne nyinaa wɔ abopon no so.+ 11 Bere a midii nnafua 40, awia ne anadwo no, Yehowa de abopon abien a apam no mu nsɛm wɔ so no maa me. 12 Yehowa ka kyerɛɛ me sɛ, ‘Sɔre fi ha kɔ ntɛm, efisɛ wo nkurɔfo a wukoyii wɔn fii Egypt no reyɛ abusude.+ Wɔaman ntɛm afi ahyɛde a mede ama wɔn no ho. Hwɛ, wɔayɛ dade honi.’*+ 13 Ɛnna Yehowa ka kyerɛɛ me sɛ, ‘Hwɛ, mahu sɛ ɔman yi aso yɛ den.*+ 14 Ma mensɛe wɔn, na mempopa wɔn din mfi ɔsoro ase, na menyɛ wo ɔman kɛse a wɔdɔɔso sen wɔn.’+ 15 “Enti medan me ho sian fii bepɔw no so. Saa bere no, na ogya redɛw wɔ bepɔw no so.+ Ná abopon abien a apam no mu nsɛm wɔ so no wɔ me nsa abien mu.+ 16 Mibehui sɛ moayɛ bɔne atia Yehowa mo Nyankopɔn! Ná moayɛ* nantwi ba honi. Moman ntɛm fii ahyɛde a Yehowa de maa mo no ho.+ 17 Enti migyaa abopon abien no mu hwee hɔ ma ebubui wɔ mo anim.+ 18 Ɛnna mekɔkotow Yehowa anim nnafua 40 awia ne anadwo sɛnea meyɛɛ kan no. Manni hwee na mannom nsu nso;+ ne nyinaa fi mo bɔne, bɔne a moyɛe wɔ Yehowa ani so sɛ mode bɛhyɛ no abufuw no. 19 Mehwɛ sɛnea na Yehowa ani abere mo so no a,+ na misuro, efisɛ anka ɔrebɛsɛe mo. Nanso saa bere no, Yehowa san tiee me.+ 20 “Yehowa bo fuw Aaron denneennen ma anka ɔrekum no,+ ɛnna mepaa kyɛw maa Aaron nso saa bere no. 21 Afei nantwi ba honi a mukodii akyi+ yɛɛ bɔne no, mede ogya hyewee, na mibubuu mu, na meyam no muhumuhu te sɛ mfuturu, ɛnna metow guu nsu a ɛsen fi bepɔw mu no mu.+ 22 “Afei bere a mowɔ Tabera,+ Masa,+ ne Kibrot-Hatawa+ no nso mohyɛɛ Yehowa abufuw. 23 Bere a Yehowa somaa mo fii Kades-Barnea+ sɛ, ‘Monkɔfa asaase a mede rema mo no!’ nso, nea Yehowa mo Nyankopɔn kae no, moanni so na moannye no anni+ antie no.+ 24 Efi da a mihuu mo yi, daa motew Yehowa so atua. 25 “Enti mekotow Yehowa anim nnafua 40 awia ne anadwo,+ efisɛ na Yehowa aka sɛ ɔbɛsɛe mo. 26 Mebɔɔ mpae srɛɛ Yehowa sɛ, ‘Awurade Tumfo Yehowa, nsɛe wo man. Wɔyɛ w’ankasa agyapade+ a wode wo tumi kɛse ne basa a ɛyɛ den gyee wɔn fii Egypt.+ 27 Kae wo nkoa Abraham ne Isak ne Yakob.+ Nhwɛ ɔman yi asoɔden ne wɔn amumɔyɛ ne wɔn bɔne.+ 28 Anyɛ saa a, ɔman a wuyii yɛn fii hɔ no sofo bɛka sɛ: “Yehowa antumi amfa wɔn ankɔ asaase a ɔhyɛɛ bɔ sɛ ɔde bɛma wɔn no so, na esiane sɛ ɔtan wɔn nti, wayi wɔn kɔ sɛ ɔrekokunkum wɔn wɔ sare so.”+ 29 Wɔyɛ wo man ne w’ankasa agyapade+ a wode wo tumi kɛse ne wo basa a woateɛ mu gyee wɔn.’+\n^ Kyerɛ sɛ, ɛwɔ afasu atenten.\n^ Anaa “woagye wɔn asaase atena so.”\n^ Anaa “ɔman a woasen wo kɔn.”\n^ Anaa “ɔman yi asen wɔn kɔn.”\n^ Anaa “moagu.”


Забур 63 CARS - Nnwom 63 ASCB\nDawid dwom. Ɛberɛ a ɔwɔ Yuda Ɛserɛ so no na ɔtoeɛ.\n1Ao, Onyankopɔn, wone me Onyankopɔn\nMehwehwɛ wo anibereɛ so;\nme onipadua ani agyina wo,\nwɔ asase a awo na ɛserɛ nni so,\nbaabi a nsuo nnie.\n2Mahunu wo wɔ Kronkronbea hɔ\nmahunu wo tumi ne wʼanimuonyam.\n3Esiane sɛ, wʼadɔeɛ di mu sene nkwa enti\nmʼano fafa bɛhyɛ wo animuonyam.\nna wo din mu na mɛpagya me nsa.\n5Me ɔkra bɛmee sɛdeɛ wadi aduane papa bi;\nmede anofafa a ɛto dwom bɛyi wo ayɛ.\nAnadwo dasuo mu nyinaa, medwene wo ho.\n7Ɛfiri sɛ, wone ne ɔboafoɔ,\nwo ntaban ase nwunu mu na mɛto dwom.\n10Wɔbɛdane wɔn ama akofena\nna wɔbɛyɛ aduane ama sakraman.\n11Nanso ɔhene bɛdi ahurisie wɔ Onyankopɔn mu;\nna wɔbɛmua atorofoɔ ano.\nASCB : Nnwom 63


Nkurɔfo no nwiinwii wɔ aduan ho (1-3)\nYehowa tee wɔn anwiinwii no (4-12)\nWɔmaa wɔn mmoko ne mana (13-21)\nMana antɔ Homeda (22-30)\nWɔkoraa mana no bi so de yɛɛ nkae (31-36)\n16 Bere a wotu fii Elim no, akyiri yi Israel asafo no nyinaa baa Sin sare+ a ɛwɔ Elim ne Sinai ntam no so. Ɛyɛ bere a wofii Egypt asaase so no akyi bosome a ɛto so abien no da a ɛto so 15. 2 Afei Israel asafo no nyinaa fii ase nwiinwii tiaa Mose ne Aaron wɔ sare no so.+ 3 Israelfo no guan wɔn ho sɛ: “Sɛ ɛyɛ bere a yɛwɔ Egypt asaase so tena kwansɛn ho we nam,+ na yedi paanoo mee no mpo na Yehowa kunkum yɛn a, anka yɛpɛ. Seesei mode yɛn aba sare yi so sɛ ɔkɔm nkunkum asafo mu yi nyinaa.+ 4 Ɛnna Yehowa ka kyerɛɛ Mose sɛ: “Mɛma aduan atɔ afi soro ama mo,+ na da biara obiara mpue nkɔfa nea ɛbɛso no da koro,+ na mede bɛsɔ wɔn ahwɛ sɛ wobedi me mmara so anaa wɔrenni so.+ 5 Nanso da a ɛto so asia no+ de, nea wɔfa daa no, wɔmfa no mmɔho+ na wonsiesie.” 6 Enti Mose ne Aaron ka kyerɛɛ Israelfo no nyinaa sɛ: “Anwummere mubehu sɛ Yehowa na oyii mo fii Egypt asaase so ampa.+ 7 Anɔpa mubehu Yehowa anuonyam, efisɛ Yehowa ate anwiinwii a munwiinwii tia no no. Yɛn de, yɛne hena a munwiinwii tia yɛn?” 8 Mose toaa so sɛ: “Sɛ anwummere Yehowa ma mo nam we na anɔpa nso ɔma mo aduan di mee a, ɛno na mubehu sɛ Yehowa ate anwiinwii a munwiinwii tia no no. Yɛn de yɛne hena? Yehowa na munwiinwii tia no, na ɛnyɛ yɛn.”+ 9 Ɛnna Mose ka kyerɛɛ Aaron sɛ: “Ka kyerɛ Israel asafo no sɛ, ‘Mommra Yehowa anim, efisɛ wate mo anwiinwii no.’”+ 10 Bere a Aaron kasa kyerɛɛ Israel asafo no nyinaa wiei no, Israelfo no dan wɔn ani kyerɛɛ sare no so. Wɔnkɔhwɛ a, Yehowa anuonyam na apue wɔ omununkum mu yi.+ 11 Yehowa ne Mose san kasae sɛ: 12 “Mate Israelfo anwiinwii no.+ Ka kyerɛ wɔn sɛ, ‘Anwummere* mobɛwe nam, na anɔpa moadi aduan amee,+ na mubehu sɛ ampa mene Yehowa mo Nyankopɔn.’”+ 13 Na eduu anwummere no, mmoko* bɛhyɛɛ asoɛe hɔ ma,+ na anɔpa no obosu bɛkataa asoɛe no ho nyinaa hyiae. 14 Bere a obosu no woe no, wohui sɛ ade nketenkete bi gugu sare no so+ te sɛ asukɔtweaa. 15 Bere a Israelfo no hui no, wobisabisaa wɔn ho sɛ: “Dɛn ni?” Ná wonnim ade ko. Enti Mose ka kyerɛɛ wɔn sɛ: “Ɛyɛ aduan a Yehowa de ama mo sɛ munni.+ 16 Ahyɛde a Yehowa de ama mo ne sɛ, ‘Obiara mfa dodow a obetumi adi. Monhwɛ nnipa* a wɔwɔ mo ntamadan mu na munhu dodow a mobɛfa, obiara mfa omer*+ baako.’” 17 Israelfo no yɛɛ saa; ebinom faa pii na ebinom nso faa kakraa bi. 18 Sɛ wɔde omer susuw a, nea ɔfaa pii no annya ammoro so, na nea ɔfaa kakraa bi no nso de soo no.+ Obiara faa nea obetumi adi. 19 Afei Mose ka kyerɛɛ wɔn sɛ: “Ɛnsɛ sɛ obiara gyaw bi ma ade kye so.”+ 20 Nanso wɔantie Mose. Ebinom gyaw bi ma ade kyee so, na ɛdɔɔ mmoawa ma ɛbɔnee, enti Mose bo fuw wɔn. 21 Anɔpa biara obiara kɔfa nea obetumi adi. Na sɛ owia ano yɛ den a, na anan. 22 Da a ɛto so asia no, wɔfaa aduan no mmɔho abien,+ obiara faa omer abien. Enti Israel mpanyimfo nyinaa bɛbɔɔ Mose amanneɛ. 23 Ɛnna ɔka kyerɛɛ wɔn sɛ, “Nea Yehowa aka ni: Ɔkyena yɛ homeda, homeda kronkron ma Yehowa.+ Nea mobɛtõ no montõ, na nea mobɛnoa nso monnoa.+ Na nea ɛbɛka no, momfa nsie nkosi anɔpa.” 24 Enti wɔde siei kosii anɔpa, sɛnea Mose ka kyerɛɛ wɔn no, na ammɔn na annɔ mmoawa nso. 25 Ɛnna Mose kae sɛ: “Munni no nnɛ, efisɛ nnɛ yɛ homeda ma Yehowa. Ɛnnɛ de, mokɔ a morennya bi wɔ sare no so. 26 Nnansia na mobɛsesaw, na da a ɛto so ason no de, ebi rentɔ, efisɛ ɛyɛ Homeda.”+ 27 Da a ɛto so ason no, ebinom kɔe sɛ wɔrekɔfa bi, nanso wɔannya bi. 28 Ɛnna Yehowa bisaa Mose sɛ: “Mubebu m’ahyɛde ne me mmara so akosi da bɛn?+ 29 Monkae sɛ Yehowa ama mo Homeda.+ Ɛno nti na da a ɛto so asia no wama mo aduan a mubedi no nnanu no. Enti da a ɛto so ason no, obiara ntena baabi a ɔwɔ; mma ɔnkɔ baabiara.” 30 Enti da a ɛto so ason no, ɔman no dii Homeda.*+ 31 Israelfo frɛɛ aduan no “mana.”* Ɛte sɛ aba fitaa ketewa bi, na ne dɛ te sɛ keeki a ɛwo wom.+ 32 Afei Mose kae sɛ: “Yehowa aka sɛ, ‘Monhyɛ omer ma na monkora so wɔ mo awo ntoatoaso nyinaa mu,+ sɛnea ɛbɛyɛ a wobehu aduan a mede maa mo dii wɔ sare so bere a miyii mo fii Egypt asaase so no.’” 33 Enti Mose ka kyerɛɛ Aaron sɛ: “Fa ahina na hyɛ mana omer baako gu mu na fa si Yehowa anim, na monkora so wɔ mo awo ntoatoaso nyinaa mu.”+ 34 Sɛnea Yehowa ka kyerɛɛ Mose no, Aaron de kosii Adanse Adaka*+ no anim sɛnea ɛbɛyɛ a wɔbɛkora so. 35 Israelfo no dii mana mfe 40+ kosii sɛ woduu asaase a nkurɔfo te so so.+ Mana na wodii kosii sɛ woduu Kaanan hye so.+ 36 Ná omer yɛ efa susude nkyem du mu baako.*\n^ Nnomaa bi a wɔte sɛ nkokɔhwerew.\n^ Omer baako bɛyɛ lita 2.2 (Ennu olonka baako). Hwɛ Nkh. B14.\n^ Anaa “ɔman no homee.”\n^ Ebetumi akyerɛ “Ɛyɛ dɛn ade?” wɔ Hebri kasa mu.\n^ Ɛyɛ adaka a wɔkora kyerɛwtohɔ titiriw so wom.\n^ Efa yɛ lita 22 (bɛyɛ olonka 7 ne fã). Hwɛ Nkh. B14.


Asɛnka Nye Asetsena Nhyiamu Dwumadzi Nwoma—No Ho Nhwehwɛmu — Ɔweɔn-Aban INTANƐT DO NWOMAKORABEA\nmwbr19 September nkr. 1-8\nAsɛnka Nye Asetsena Nhyiamu Dwumadzi Nwoma—No Ho Nhwehwɛmu\nAsɛnka Nye Asetsena Nhyiamu Dwumadzi Nwoma—No Ho Nhwehwɛmu—2019\nAKORADZE A OFI NYANKOPƆN N’ASƐM MU | HEBREWFO 7-8\n“Ɔsɔfo A Ɔwɔ Hɔ Daa Tse Dɛ Melchizedek”\nNna ɔyɛ tsetse Salemhen nye Jehovah a ɔyɛ ‘sorsor Nyankopɔn no sɔfoe.’ (Ge 14:18, 22) Ɔno nye ɔsɔfo a wodzii kan kãa noho asɛm wɔ Kyerɛwnsɛm no mu; ɔbɛyɛ dɛ ɔbɛyɛɛ ɔsɔfo ansaana 1933 A.H.B. no mu. Salem kyerɛ “Asomdwee,” na osiandɛ nna Melchizedek yɛ ɔhen wɔ dɛm kurow no do ntsi, ɔsomafo Paul frɛɛ no “asomdwee Hen.” Afei so, osian mbrɛ ne dzin Melchizedek kyerɛ no ntsi, ɔsanee so frɛɛ no “tsenenee Hen.” (Heb 7:1, 2) Dzin Jerusalem no fi tsetse kurow Salem mu, ntsi ɔtɔfabi a, wotum frɛ Jerusalem dɛ “Salem.”—Nd 76:2.\nBer a Abram (Abraham) dzii Chedorlaomer nye ahemfo a nna wɔka noho no do konyim no, ɔbaa Shaveh Bɔnsa anaa “Ɔhen no Bɔnsa” mu. Melchizedek “dze paanoo nye wenyin bae” behyiaa no wɔ hɔ, na ohyiraa Abraham kãa dɛ: “Nhyira mfi Abɔso [anaa Sorsor] Nyankopɔn a ɔsor nye asaase yɛ nedze no hɔ nkã Abram; na nhyira nkã [Sorsor] Nyankopɔn a ɔdze w’atamfo ahyɛ wo nsa.” Ɔkãa nsɛm yi wiei no, Abraham maa ɔhen a ɔsan so yɛ ɔsɔfo no “ndzɛmba no nyinara mu ebupɛn dudu,” a ɔyɛ “asadze a ɔsom bo” a onyae fii konyim a odzii no mu wɔ ahemfo no do no.—Ge 14:17-20; Heb 7:4.\nEbɛnadze ntsi na yebotum akã dɛ nna Melchizedek ‘nnyi nda ahyɛse, anaa nkwa ewiei’?\nPaul kã nokwasɛm bi a ɔda nsew fa Melchizedek ho dɛ: “Onnyi egya, onnyi nã, onnyi nanakan, onnyi nda ahyɛse, anaa nkwa ewiei, na wɔdze no to Nyankopɔn Ba no ho, ɔsɔfo a ɔwɔ hɔ daa.” (Heb 7:3) Nna Melchizedek yɛ nyimpa, ntsi ɔno so wɔwoo no, na ekyir yi owui. Naaso, Bible no mmbɔ n’egya na ne nã hɔn edzin, na ɔnnkã ebusuasantsen a ofi mu anaa ne mba so ho asɛm. Dɛmara so na Kyerɛwnsɛm no nnkã n’awoo anaa no wu so ho asɛm biara. Ntsi, sɛ wɔkã dɛ Melchizedek yɛ Jesus Christ ne daa asɔfodzi no no sunsuma a, nna ɔfata papaapa. Kyerɛwnsɛm no nnkã dɛ Melchizedek dzii obi n’adze anaadɛ obi so bedzii n’adze dɛ ɔsɔfo. Dɛmara na Christ so tse; sɔfopanyin biara nnyi hɔ a ɔtse dɛ Jesus a odzii sɔfo ana Jesus reba, na Bible no ma yehu so dɛ obiara rinndzi n’adze da. Bio so, ɔwɔ mu dɛ wɔwoo Jesus wɔ Judah ebusua mu na n’ahendzi so fi David ebusua mu dze, naaso ebusua a wɔwoo no too mu dɛ nyimpa no nye n’asɔfodzi no nnyi hwee yɛ. Dɛmara so na ɔnnyɛ ebusua a wɔwoo no too mu wɔ asaase do no na ɔma ɔfata dɛ ɔsɔfo nye ɔhen. Jehovah nankasa na ɔkãa ntam dɛ ɔbɛyɛ no ɔhen nye ɔsɔfo.\nChrist N’asɔfodzi No Ntotoho. Nkɔnhyɛ a ɔfa Messiah no ho no mu tsitsir kor nye ntam a Jehovah kãa kyerɛɛ David no “wura” dɛ: “Ɔwo eyɛ ɔsɔfo daa wɔ Melchizedek mbron do.” (Nd 110:1, 4) Dɛm ndwom a sunsum krɔnkrɔn kaa David ma ɔkyerɛwee no maa Hebrewfo no nyaa biribi a wobotum egyina do akã dɛ nna Messiah a wɔahyɛ noho bɔ no bedzi adze dɛ ɔhen nye ɔsɔfo. Wɔ krataa a ɔsomafo Paul kyerɛwee kɛmaa Hebrewfo no mu no, ɔmaa no mu daa hɔ kofee dɛ ɔyɛ Jesus na wɔhyɛɛ noho nkɔm no, na wɔayɛ no sɔfopanyin daa tse dɛ Melchizedek.—Heb 6:20; 5:10.\nPɛnsapɛnsa Bible Mu\nw00-E 8/15 14 ¶11\nAfɔrbɔ Ahorow A Nna Ɔsɔ Nyankopɔn Enyi\nƆsomafo Paul kãa dɛ: “Sɔfopanyin biara wɔhyɛ no ma ɔdze ayɛyɛdze nye afɔrbɔdze aama.” (Hebrewfo 8:3) Hyɛ no nsew dɛ Paul kyɛɛ afɔr a nna sɔfopanyin a nna ɔwɔ tsetse Israel no bɔ no mu ebien; kor yɛ “ayɛyɛdze” anaa akyɛdze, na kor so yɛ “afɔrbɔdze” anaa bɔn ho afɔrbɔdze. Mpɛn pii no, nkorɔfo dze akyɛdze ma dze da ɔdɔ nye enyisɔ a wɔwɔ no edzi. Ber kor no ara, akyɛdze ma anyɛnkoyɛ kɔ do, ɔma obi nya enyimpa anaa ɔma wɔgye obi to mu. (Genesis 32:20; Mbɛbusɛm 18:16) Dɛmara so na ndzɛmba a Nyankopɔn kãa dɛ wɔmfa mbɔ afɔr wɔ Moses Mbra no mu no tse; nna no mu pii yɛ akyɛdze a wɔdze ma Nyankopɔn na aama ɔagye hɔn ato mu anaa wɔdze apɛ n’enyimpa. Sɛ nna obi tõ Mbra no so a, nna ɔsɛ dɛ ɔdze bɔn ho afɔrbɔdze ma Nyankopɔn na aama ɔasɔ Nyankopɔn enyi.\nƆyɛɛ dɛn na Mbra apam no bɛyɛɛ “dadaw”?\nWɔ kwan bi do no, Mbra apam no bɛyɛɛ “dadaw” ber a Nyankopɔn nam nkɔnhyɛnyi Jeremiah do kãa dɛ apam anaa ahyɛmu fofor bi bɛba no. (Jer 31:31-34; Heb 8:13) Wɔ 33 H.B. no, wogyinaa wu a Christ wui wɔ asɛndua do no do twaa Mbra apam no mu (Col 2:14), na wɔdze apam fofor no hyɛɛ ananmu.—Heb 7:12; 9:15; Adw 2:1-4.\nAKORADZE A OFI NYANKOPƆN N’ASƐM MU | HEBREWFO 9–10\n“Ndzepa A Ɔbɛba No No Sunsuma”\nWɔ mbra a Nyankopɔn dze maa Israelman no mu no, sɛ nna obi a ɔayɛ Nyankopɔn anaa ne nyɛnko bɔn no botum enya bɔnfakyɛ a, odzi kan no nna ɔsɛ dɛ nyimpa no yɛ bɔn a ɔayɛ no ho biribi dɛ mbrɛ nna wɔakyerɛ wɔ Mbra no mu no, na mpɛn pii no, nna ɔsɛ dɛ oku abowa bi na ɔdze bɔ ɔhyewafɔr ma Jehovah. (Le 5:5–6:7) Iyi ntsi na Paul kãa dɛ: “Aka kakra na maakã dɛ adze nyina, dɛ mbrɛ mbra no tse, wɔdze bɔgya tsew ho, na bɔgya enngu a, fakyɛ bi nnyi hɔ.” (Heb 9:22) Nokwasɛm nye dɛ, mbowa a nna wɔdze bɔ afɔr no bɔgyaa enntum ennyi obi no bɔn emmfi hɔ na aama oenya tsibowa a odzi mu kora kora. (Heb 10:1-4; 9:9, 13, 14) Naaso, apam fofor a wɔhyɛɛ ho nkɔm no dze, nna wobotum egyina Jesus Christ no werdam afɔrbɔ no do ama obi eenya bɔnfakyɛ a odzi mu. (Jer 31:33, 34; Mt 26:28; 1Co 11:25; Eph 1:7) Aber a nna Jesus wɔ asaase do no mpo no, ɔsaa mbubuinyi bi a nna ɔda mpa do yarba dze kyerɛɛ dɛ ɔwɔ tum dɛ ɔdze bɔn bɛkyɛ.—Mt 9:2-7.\ncf-E 183 ¶4\n“Ka Mo Do”\nJesus kodur sor no, Kyerɛwnsɛm no annkã akɔaba a wɔdze maa no nye enyigye a ɔkɔr do wɔ hɔ aber a ɔnye n’Egya kehyiaa mu bio no ho asɛm. Naaso, nna Bible no edzi kan ama yehu dza ɔbɔkɔ do wɔ sor, ber a Jesus afow akɔ hɔ wɔ mber kakra bi ekyir no. Ɔwo dze susu ho hwɛ o, mfe bɔbɔr 1,500 na nna Jewfo no dze ehu dwumadzi krɔnkrɔn bi a nna ɔkɔ do wɔ hɔn man no mu. Afe biara mu no, nna ɔsɔfopanyin no dze da kor kɛhɛn Krɔnkrɔn Mu Krɔnkrɔn bea hɔ wɔ asɔrfi hɔ, na ɔdze mbowa a wɔdze bɔɔ afɔr wɔ Mpata Da mu no bɔgyaa kɛpetsepetse ahyɛmu adaka no enyim. Dza nna ɔsɔfopanyin no yɛ no wɔ dɛm da no twa dza nna Messiah no rebɛyɛ no ho mfonyin. Aber a Jesus sanee kɔr sor no, ɔmaa dɛm nkɔnhyɛ kwan do dwumadzi yi nyaa ne mbamu kora kora. Ɔkɔr Jehovah a ɔyɛ otumfo ankasa no enyim wɔ sor—hɔ nye bea a ɔyɛ krɔnkrɔn kyɛn bea biara wɔ amansan yi mu—na ɔdze bo a werdam afɔr a ɔbɔe no som no kɛkyerɛɛ n’Egya.—Hebrewfo 9:11, 12, 24.\nDza Ɔma Moses Mbra No Dzi Mu. Wɔ Mbra a Nyankopɔn dze maa Moses no mu no, nna asɔfodzi ho nhyehyɛɛ na mbowa a wɔdze bɔbɔ afɔr ahorow ho nhyehyɛɛ ka ho. Nyankopɔn na ɔdze Mbra no mae, ntsi nna Mbra no dzi mu; naaso, dɛ mbrɛ ɔsomafo Paul kyerɛe no, Mbra no o, n’asɔfodzi ho nhyehyɛɛ no o, anaa afɔrbɔ ahorow no o, no mu biara amma hɔn a nna wɔhyɛ Mbra no ase no enndzi mu. (Heb 7:11, 19; 10:1) Mbra no amma wɔanndze hɔnho emmfi bɔn anaa owu ho, mbom no, ɔmaa ɔbɛdaa edzi kofee dɛ wɔyɛ ndzebɔnyɛfo. (Ro 3:20; 7:7-13) Naaso, nokwasɛm nye dɛ, dɛm nhyehyɛɛ ahorow a Nyankopɔn dze too akwan mu no dzii dwuma a nna Nyankopɔn pɛ dɛ odzi no; Mbra no dzii dwuma dɛ “kyerɛfo” a ɔkyerɛɛ nyimpa kwan kɔr Christ nkyɛn, na ɔyɛɛ “ndzepa a ɔbɛba no no sunsuma” a odzi mu. (Ga 3:19-25; Heb 10:1) Ntsi, aber a Paul kãa ‘dza mbra no enntum annyɛ, osiandɛ ɔnam honam no do yɛ mberɛw ntsi no’ ho asɛm no (Ro 8:3), dza nna ɔrepɛ akyerɛ ankasa nye dɛ, honam afamu Jewfo sɔfopanyin no (a nna Mbra no apaw no dɛ ɔno na ɔmbɔ afɔr mma ne mamfo, na afei so ɔmfa bɔgya a wɔdze bɔɔ afɔr no nkɔ Krɔnkrɔn Mu Krɔnkrɔn bea hɔ wɔ Mpata Da no) enntum ‘anngye’ hɔn a nna ɔsom hɔn no “koraa,” dɛ mbrɛ wɔakyerɛkyerɛ mu wɔ Hebrewfo 7:11, 18-28 no. Ɔwɔ mu dɛ afɔr a wɔnam Aaron asɔfodzi nhyehyɛɛ no do bɔe maa Israelmba no maa wonyaa gyinabew pa wɔ Nyankopɔn n’enyim dze, naaso, wɔanngye hɔn emmfi bɔn afɔbu ho kora kora. Ntsi ɔsomafo no kãa afɔr yi a nna wɔbɔ dze pata bɔn no ho asɛm dɛ wɔamma “hɔn a wɔba no” hɔn tsibowa ‘enndzi mu wɔ bɔn ho da.’ (Heb 10:1-4; fa toto Heb 9:9 ho.) Ɔsɔfopanyin no enntum ammfa werdam ankasa a obotum apata bɔn no amma. Christ n’asɔfodzi edwuma a odzi mu daa no nye n’afɔrbɔ no nkotsee na otum pata bɔn kora kora.—Heb 9:14; 10:12-22.\nw92-E 3/1 31 ¶4-6\nNsɛmbisa A Ofi Akenkamfo Hɔ\nBer a ɔsomafo Paul kãa Moses na Jesus ho asɛm dɛ wɔyɛ nyimpa a wɔnye hɔn yɛɛ samansew anaa apam no, nna nnyɛ dza ɔrepɛ akyerɛ nye dɛ Moses anaa Jesus na wɔhyehyɛɛ apam ahorow no. Nyankopɔn na ɔhyehyɛɛ dɛm apam ahorow no nyina. Dza nna Paul rekã ara nye dɛ dɛm nyimpa beenu yi dzii dwuma tsitsir bi dɛ ntamugyinafo maa dɛm apam ahorow no yɛɛ edwuma. Nna ɔsɛ dɛ obi wu ana apam no mu biara etum ayɛ edwuma. Wɔ Moses n’afamu no, nnyɛ ɔno na wokum no, na mbom wokum mbowa dze hyɛɛ n’ananmu; wɔ hɔn a wɔwɔ apam fofor mu no afamu no so, Jesus nankasa no bɔgyaa na ɔdze bɔɔ afɔr no.\nLuke asɛmpa no kã dɛ, ber a nna worunuma Jesus anaa wɔrobɔ no esu no, nna ɔrobɔ mpaa. (Lu 3:21) Ɔsomafo Paul kyerɛkyerɛɛ asɛm yi mu kɔr ekyir wɔ krataa a ɔkyerɛwee kɛmaa Hebrewfo no mu. Ɔkãa dɛ aber a Jesus ‘baa wiadze’ no (iyi nnyɛ aber a wɔwoo no dɛ abofra kakraba a nna onnyim kasa mpo na akantam ɔakenkan dɛm asɛm yi no, mbom, ɔyɛ ber a ɔdze noho kɔree dɛ wonnuma no na ɔhyɛɛ no som edwuma ase no) na nna ɔrekã asɛm a ɔwɔ Ndwom 40:6-8 no dɛ: “Afɔr nye ayɛyɛdze ammpɛ, na honam na esiesie ama me; . . . Hwɛ, maba (Wɔakyerɛw no mo ho wɔ nwoma mbobɔwee no mu) dɛ merebɛyɛ ɔwo Nyankopɔn wo pɛ.” (Heb 10:5-9) Nna Jewfo no nye Nyankopɔn ayɛ apam, ntsi dɛ ɔman no, nna no mufo nyina hyɛ dɛm apam a wɔfrɛ no Mbra apam no ase. (Ex 19:5-8; Ga 4:4) Osiandɛ wɔwoo Jesus wɔ Jewfo ebusua mu ntsi, nna ɔno so yɛ Jewnyi. Ntsi, yebotum egyina iyi do akã dɛ, nna Jesus edzi kan nye Jehovah Nyankopɔn ayɛ apam bi dada ber a ɔkɔr John hɔ dɛ ɔmbɔ no esu no. Jesus noho a ɔdze kɔr dɛ wɔmbɔ no esu no bor dza nna Mbra no hwehwɛ dɛ ɔyɛ no do koraa. Nna ɔdze noho rema n’Egya Jehovah dɛ ɔbɛyɛ n’Egya ne “pɛ,” dze nam no honam nyimpadua a nna ‘woesiesie’ a ɔdze rebɛma no do, na ɔdze eetwa mbowa a nna Mbra no hwehwɛ dɛ wɔdze bɔ afɔr no mu. Ɔsomafo Paul kãa dɛ: “Dɛm pɛ no do na wɔnam Jesus Christ honam a ɔdze bɔɔ afɔr prɛko maa hɛn no do atsew hɛn ho.” (Heb 10:10) Nna ndwuma a ɔfa Ahendzi no ho no ka Jehovah ne pɛ ma Jesus no ho, ntsi Jesus dze noho maa dɛm ɔsom no so. (Lu 4:43; 17:20, 21) Jehovah dze sunsum krɔnkrɔn seraa ne Ba no dze kyerɛɛ dɛ ɔagye Jesus noho a ɔdze ama no ato mu na ɔpen do. Ntsi Jehovah kãa kyerɛɛ Jesus dɛ: “Ɔwo nye mo Dɔba a m’enyi sɔ wo.”—Mr 1:9-11; Lu 3:21-23; Mt 3:13-17.\nAKORADZE A OFI NYANKOPƆN N’ASƐM MU | HEBREWFO 11\n“Gyedzi Ho Hia”\nw16.10-E 27 ¶6\nNya Jehovah No Bɔhyɛ Ahorow Mu Gyedzi\nBible no kyerɛkyerɛ gyedzi mu wɔ Hebrewfo 11:1. (Kenkan.) Gyedzi gyina ndzɛmba ahorow ebien a yemmfa hɛn enyi nnhu no do; ɔno nye: (1) “Adze a hɛn enyi da do”—iyi mu bi botum ayɛ nsɛm a obesisi daakye a wɔahyɛ ho bɔ naaso onyae mbaa mu tse dɛ emumuyɛ nyina a ɔbɛba ewiei nye wiadze fofor a ɔreba no. (2) “Adze a enyi nntua.” Dza Greek kasafua a wɔkyerɛ ase “nokwar ho ngyetomu” a wɔdze edzi dwuma wɔ nkyekyɛmu yi mu kyerɛ nye biribi a enyi nntua naaso no ho adanse a ɔyɛ nokwar kyerɛ kofee dɛ ɔwɔ hɔ; iyi ho nhwɛdo bi nye Jehovah Nyankopɔn, Jesus Christ, abɔfo no, nye ndwuma ahorow a ɔkɔ do wɔ sor Ahendzi no mu. Yɛmmfa hɛn enyi nnhu iyinom mu biara dze, naaso ɔyɛ paara. (Heb. 11:3) Yɛbɛyɛ dɛn akyerɛ dɛ yɛwɔ gyedzi mapa na yɛgye ndzɛmba a yennhu a wɔakã ho asɛm wɔ Bible mu no dzi? Yɛdze hɛn kasaa nye hɛn ndzeyɛɛ na yɛdze bɛkyerɛ, osiandɛ, dɛm a yɛbɛyɛ no na ɔbɛma hɛn gyedzi edzi mu.\nw13-E 11/1 11 ¶2-5\n“Hɔn A Wɔhwehwɛ N’ekyir Kwan No Katuafo”\nEbɛnadze na ohia na aama yetum asɔ Jehovah n’enyi? Paul kyerɛɛw dɛ, “Sɛ gyedzi nnyi mu a, obi nntum nnsɔ [Nyankopɔn] n’enyi.” Hyɛ no nsew dɛ Paul annkã dɛ sɛ obi nnyi gyedzi a ɔbɛyɛ dzen dɛ ɔbɔsɔ Nyankopɔn enyi. Mbom dza ɔkãe nye dɛ, obi nntum nnsɔ n’enyi. Sɛ yɛbɛkã no wɔ kwan fofor do a, gyedzi ho hia papaapa ana obi no som aasɔ Nyankopɔn enyi.\nEbɛn gyedzi na ɔsɔ Jehovah n’enyi? Ɔsɛ dɛ gyedzi a yɛwɔ no wɔ Nyankopɔn mu no gyina ndzɛmba ebien do. Odzi kan, ɔsɛ dɛ ‘yɛgye dzi dɛ ɔwɔ hɔ.’ Sɛ yɛnngye nndzi dɛ Nyankopɔn wɔ hɔ a, nna ɔno yɛbɛyɛ dɛn asɔ n’enyi? Naaso, Nyankopɔn a yɛbɛgye edzi dɛ ɔwɔ hɔ kɛkɛ no nkotsee nnkyerɛ dɛ yɛwɔ gyedzi mapa, siantsir a ɔtse dɛm nye dɛ, esunsum fĩ mpo nyim dɛ Jehovah wɔ hɔ. (James 2:19) Ɔsɛ dɛ gyedzi a yɛwɔ dɛ Nyankopɔn wɔ hɔ ampaara no ka hɛn ma yɛyɛ biribi. Ɔno nye dɛ, yɛbɔbɔ bra a ɔsɔ n’enyi dze akyerɛ dɛ yɛwɔ gyedzi.—James 2:20, 26.\nOtsĩa ebien, ɔsɛ dɛ ‘yɛgye dzi’ dɛ Nyankopɔn yɛ “katuafo.” Obi a ɔwɔ gyedzi mapa no gye to mu ampaara dɛ, mbɔdzen biara a ɔbɔbɔ dze abɔ bra a ɔsɔ Nyankopɔn n’enyi no rennyɛ gyan. (1 Corinthfo 15:58) Sɛ yɛnngye nndzi dɛ Jehovah botum etua hɛn kaw anaa ɔwɔ ɔpɛ dɛ obotua hɛn kaw a, yɛbɛyɛ dɛn asɔ n’enyi? (James 1:17; 1 Peter 5:7) Sɛ obi kã dɛ Nyankopɔn nndwen hɛnho, dza yɛyɛ biara nnyi hɔ a ɔyɛ no fɛw, na ne yamu so yɛ wen a, nna ɔno bi a nnyɛ Nyankopɔn a ɔwɔ Bible mu no ho asɛm na ɔrekã.\nWoananom na Jehovah tua hɔn kaw? Ɔsomafo Paul kãa dɛ ɔyɛ “hɔn a wɔhwehwɛ n’ekyir kwan” no. Nwoma bi a hɔn a wɔkyerɛ Bible ase no dze yɛ nhwehwɛmu kyerɛkyerɛ mu dɛ, Greek kasafua a wɔkyerɛ ase “wɔhwehwɛ” no nnkyerɛ dɛ “ibopue akɔhwehwɛ” Nyankopɔn wɔ beebi, na mbom dza ɔkyerɛ nye dɛ obi bɛba Nyankopɔn nkyɛn “wɔ ɔsom mu.” Nhwehwɛmu nwoma fofor bi so kyerɛ dɛm Greek kasafua no mu dɛ obi bɔbɔ noho mbɔdzen dzendzenndzen ahwehwɛ biribi. Ampa, Jehovah tua hɔn a gyedzi ka hɔn ma wɔdze mbɔdzembɔ fi hɔn akoma nyina mu som no no kaw.—Matthew 22:37.\nw16.10-E 23 ¶10-11\nHyɛ Gyedzi A Ewɔ Wɔ Dza W’enyi Da Do No Mu No Dzen\nWɔ Hebrewfo tsir 11 mu no, ɔsomafo Paul kãa nsɔhwɛ pii a Nyankopɔn n’asomfo bi a wɔammbobɔ hɔn edzin no gyinaa ano. Dɛ mfatoho no, ɔsomafo no kãa dɛ mbaa bi hweer hɔn mbabanyin wɔ owu mu, naaso owusoɛr ntsi, hɔn nsa kaa hɔn bio. Afei ɔkãa afofor so a “wɔammpɛ ɔgye, ma woeenya owusoɛr a oye kyɛn” no so ho asɛm. (Heb. 11:35) Yerunntum nnkyerɛ nyimpa pɔtsee a nna Paul rekã hɔnho asɛm no dze, naaso yenyim dɛ, osiandɛ nyimpa bi tse dɛ Naboth na Zechariah tsiee Nyankopɔn asɛm ntsi, wosiiw hɔn abo. (1 Ahe. 21:3, 15; 2 Mber. 24:20, 21) Sɛ Daniel na n’anyɛnkofo no gyaa hɔn emudzi mu a, nkyɛ wonyaa ho kwan koraa dɛ wobenya “ɔgye.” Naaso, osian gyedzi a nna wɔwɔ wɔ Nyankopɔn no tum mu ntsi, wɔ kwan bi do no, ‘wosiiw ngyata ano’ na ‘woduum gya n’ahoɔdzen.’—Heb. 11:33, 34; Dan. 3:16-18, 20, 28; 6:13, 16, 21-23.\nOsian gyedzi a nna nkɔnhyɛfo bi tse dɛ Micaiah na Jeremiah wɔ ntsi, nsɔhwɛ a wohyiae nye “atwetwesi . . . nye efiadzenda.” Afofor, tse dɛ Elijah so, hɔndze nye dɛ, “wokyinkyiin sar nye mbepɔw do, abodan nye asaase etu mu.” Dɛm nkorɔfo yi nyina gyinaa mu osiandɛ nna wɔwɔ ‘adze a hɔn enyi da do ho awerɛhyɛmu a osi pi.’—Heb. 11:1, 36-38; 1 Ahe. 18:13; 22:24-27; Jer. 20:1, 2; 28:10, 11; 32:2.\nHɔn A Wɔdaa Gyedzi Edzi Wɔ Tsetseberdo. Nna “adasefo mununkum” (Heb 12:1) a Paul bobɔɔ hɔn edzin no nyinara gyedzi gyina biribi a osi pi do. Dɛ mfatoho no, nna Abel nyim Nyankopɔn no bɔhyɛ a ɔfa ‘asenyi’ a ɔbɔbɔ “abowatsena no” ne tsir no ho. Afei so dza Jehovah kãe wɔ Eden dɛ ɔbɔto n’awofo nyina, ohun adanse a odzi mu pii a ɔkyerɛ dɛ ne nyinara aba mu. Adam fii Eden no, nna nhwirom nye nsoɛ na ofifir wɔ asaase no do osiandɛ nna wɔadom asaase no; ntsi, nna ɔnye n’ebusua nyina tsew hɔn enyim mfifir ana woenya biribi edzi. Ɔbɛyɛ dɛ nna Abel hu dɛ Eve hia no kun papaapa ana oetum ayɛ biribi, na nna Adam so dzi ne yer no do tum. Yebotum akã so dɛ, nna ne maame Eve taa kã yaw a ɔfa mu aber a awoo aka no ho asɛm. Bio so, nna nkrantsee a onyinanyinam na cherubim weɔn Eden ture no enyim. (Ge 3:14-19, 24) Nna iyinom nyina yɛ dase paara a nna ɔma Abel nya awerɛhyɛmu dɛ, ‘asenyi a wɔahyɛ noho bɔ’ no na obotum dze ɔgye bi aba. Iyi ntsi, gyedzi kaa no ma ‘ɔbɔɔ afɔr maa Nyankopɔn,’ na ɔno maa n’afɔrbɔ no yɛɛ dza nna oye kyɛn Cain nedze no.—Heb 11:1, 4.\n“Ɔasɔ Nyankopɔn Enyi”\nEbɛnadze ntsi na yebotum akã dɛ “wɔfaa Enoch kɔree” na “oennhu owu”? Ɔbɛyɛ dɛ Jehovah faa Enoch bɔkɔɔ fii nkwa mu kɔr owu mu, na amma ɔanntse yaw biara ana oewu. Naaso, Enoch dzii kan nyaa “dase dɛ ɔasɔ Nyankopɔn enyi.” Ebɛn kwan do? Ɔbɛyɛ dɛ ansaana Enoch rubowu no, Nyankopɔn maa onyaa enyido-adzehu bi; bi a nna dɛm enyido-adzehu no fa asaase do paradise no ho. Enoch nyaa adanse a osi pi dɛm fii Jehovah hɔ no, Enoch daan n’enyi kyerɛɛ ban. Aber a ɔsomafo Paul rekyerɛw Enoch nye mbarimba na mbaa anokwafo ho asɛm no, ɔkyerɛɛw dɛ: “Gyedzi mu na iyinom nyina wui.” (Hebrewfo 11:13) Ɔno ekyir no, ɔbɛyɛ dɛ n’atamfo no hwehwɛɛ ne nyimpadua no ara yie, naaso “woennhu” wɔ beebiara. Bi a Jehovah dze ne nyimpadua no too beebi amma wɔannyɛ no fun no adze gyangyan anaa wɔammfa annhyɛ ator som ho nkuran.\nAKORADZE A OFI NYANKOPƆN N’ASƐM MU | HEBREWFO 12-13\n“Jehovah Ne Ntsẽa Kyerɛ Dɛ Ɔdɔ Hɛn”\nw12-E 3/15 29 ¶18\nMma Nnhwɛ “Ndzɛmba A Ɔwɔ W’ekyir” No\nAfotu a no mu yɛ dzen. Sɛ ɔba no dɛ afotu bi a wɔdze maa hɛn no annyɛ hɛn dɛw ma ntsi yɛdze ebufuw pow ɛ? Adzeyɛ a ɔtse dɛm no remmfa yaw nko mmba, mbom no obotum so ama yaayɛ mberɛw wɔ sunsum afamu na ‘yaapa abaw’ mpo. (Heb. 12:5) Sɛ wɔma hɛn afotu na yɛpow a, ɔkyerɛ dɛ yebu afotu no “adzeba.” Afei so, sɛ yetsie afotu no naaso yɛammfa annyɛ edwuma a, ɔkyerɛ dɛ ‘yɛapa abaw’ wɔ afotu no ho. Ne nyinara mu no, yɛamma kwan ma afotu no annyɛ hɛn mu edwuma, na yennya mfaso biara so wɔ do. Hwɛ mbrɛ nyansa wɔ mu dɛ yɛdze Solomon n’asɛm yi bɛyɛ edwuma: “Suo nkyerɛkyerɛ mu dzendzen; mma nngyaa no: fa no sie; na wo nkwa ara nye no.” (Mbɛ. 4:13) Tse dɛ hɛnkanyi a ɔdze akwankyerɛdze a ɔwɔ kwan do yɛ edwuma no, hom mma yentsie afotu na yɛmfa nyɛ edwuma ama yeetu mpon.—Mbɛ. 4:26, 27; kenkan Hebrewfo 12:12, 13.\nw12-E 7/1 21 ¶3\n“Sɛ Hom Rosoɛr A, Hom Nse Dɛ, Egya”\nEgya a ɔdɔ ne mba, na ɔdwen nyimpa kor a ne mba no benyin abɛyɛ daakye ho no, na ɔtsẽa hɔn. (Ephesusfo 6:4) Egya a ɔtse dɛm no dze ne nan si famu, naaso sɛ ɔretsen ne mba a, ɔnnyɛ hɔn heihei. Dɛmara na hɛn sor Egya no so tse, ɔtɔfabi a ɔtsẽa hɛn. Naaso aber biara Nyankopɔn fi ɔdɔ mu na ɔdze ntsẽa no ma, ɔnnyɛ hɛn heihei da. Jesus tse dɛ n’Egya, ɔno so nnyɛ heihei. Sɛ nna ɔdze ntsẽa a ɔfata bi ma n’esuafo no, na wɔammfa annyɛ edwuma ntsɛm mpo a, nna ɔnnkeka mu nngu hɔn do.—Matthew 20:20-28; Luke 22:24-30.\nw18.03-E 32 ¶18\n“Tsie Afotu Na Eehu Nyansa”\nƆwɔ mu dɛ ntsẽa yɛ yaw dze, naaso sɛ yɛpow a, dza ofi mu ba no yɛ yaw kyɛn biribiara. (Heb. 12:11) Ma yɛmfa nyimpa beenu yi dɛ nhwɛdo—Cain na Ɔhen Zedekiah. Aber a Cain taan no nua Abel dzendzenndzen na ɔpɛɛ dɛ oku no no, Nyankopɔn bɔɔ Cain kɔkɔ dɛ: “Ɔyɛ dɛn ntsi na wo bo efuw yi? Na ɔyɛ dɛn ntsi na wo ntɔn ehima yi? Sɛ eyɛ papa a nkyɛ w’enyim nnkɛba nyam? Na sɛ annyɛ papa a, bɔn kotow abowano: na w’ekyir kwan na ɔbɔhwehwɛ, na ɔwodze ahom no do.” (Gen. 4:6, 7) Naaso Cain ammfa ne tsir anngye. Bɔn no nyaa no do nkantando kɛse. Afei, ɔkɛfaa yaw na amandzehu bi a ɔda ne beebi bɔtoo noho do. (Gen. 4:11, 12) Sɛ otsiee Jehovah n’afotu a, nkyɛ orunnhu amandze pii dɛm.\nw11-E 9/15 17-18 ¶11\nFa Abotar Tu Mbirika No\nNna ‘adasefo mununkum kɛse’ no nntse dɛ bɔhwɛadzefo bi a wɔaba akansi bi ase dɛ wɔrobɔhwɛ bi kɛkɛ, anaa wɔrebɛtaa hɔn nyimpa bi anaa kuw bi ekyir ma woedzi konyim wɔ akansi no mu. Mbom, dɛm adasefo mununkum kɛse yi ka hɔn a wotu nkwa ho mbirika no ho, tse dɛ hɔn a wotu mbirika wɔ akansi mu. Woetu mbirika no ewie na woedzi konyim. Ɔmmfa ho dɛ sesei wɔnntse nkwa mu no, wɔtse dɛ mbirikatufo a hɔnho akokwaa, a wɔrehyɛ afoforfo a hɔn so worutu mbirika yi bi no nkuran. Ɔwo dze fa no dɛ obi rutu mbirika wɔ akansi bi mu. Onyim dɛ hɔn a wɔwɔ hɔ rohwɛ no na wɔrobɔ gye no do no mu pii no yɛ mbirikatufo a nna hɔnho akokwaa na wɔagye dzin pɛn. Ehwɛ a dɛm nyimpa a orutu mbirika no bɛtse nka dɛn? Sɛ ɔhwɛ hɔn a wɔrobɔ gye no do no a, aso ɔremma ɔnnyer noho nntu mbirika no yie nnkyɛn mbrɛ osi tu no daa no? Tsetse adasefo a yɛrekã hɔnho asɛm yi botum edzi ho dase dɛ, wɔ dɛm nsɛnkyerɛdze kwan do mbirika a yerutu yi mu no, sɛ no mu yɛ dzen dɛ dɛn ara mpo a, yebotum edzi konyim. Osiandɛ Christianfo a nna wɔwɔ asomafo no ber do no werɛ emmfir “adasefo mununkum” no hɔn nhwɛdo no ntsi, wotumii nyaa akokodur dze ‘abotar tuu mbirika no’—na dɛmara na ndɛ so yebotum ayɛ.\nw89-E 12/15 22 ¶10\nBɔ Afɔr A Ɔsɔ Jehovah N’enyi\nNna ɔnnsɛ dɛ Hebrewfo no ma kwan ma hɔn a wɔrehyɛ Judasom ho nkuran no dze hɔn ‘nkyerɛkyerɛ horow fofor bi fa hɔn kyinkyin.’ (Galatiafo 5:1-6) Osiandɛ, sɛ nna wɔpɛ dɛ hɔn ase tsim wɔ nokwar no mu a, nna ogyina ‘Nyankopɔn n’adom ara kwa a obotum dze ahyɛ akoma dzen’ no do, na nnyɛ dɛm nkyerɛkyerɛ no. Obotum aba no dɛ nna binom gye edziban na afɔrbɔdze ho kyim, osiandɛ Paul kãa dɛ “nnyɛ edziban a hɔn a wɔnantsew mu ennya mfaso bi no” do na wɔnam hyɛ akoma dzen. Ɔnam nyamesompa na enyisɔ a obi benya ama werdam no do na obenya sunsum afamu nkɔdo, na nnyɛ edziban pɔtsee bi a obi bedzi anaa da pɔtsee bi a obobu akyɛn bi no. (Romefo 14:5-9) Afei so, Christ n’afɔr a ɔbɔe no dze Levifo asɔfo no hɔn afɔrbɔ no baa ewiei.—Hebrewfo 9:9-14; 10:5-10.\nAKORADZE A OFI NYANKOPƆN N’ASƐM MU | JAMES 1-2\n“Ebɛnadze Na Ɔdze Bɔn Na Owu Ba?”\nSɛ inya akɔndɔ wɔ biribi ho a na dɛm adze no tum sɔ wo hwɛ—nkanka biribi a ɔyɛ bɔn. Dɛ nhwɛdo no, fa no dɛ erotɔ adze wɔ beebi na ehu biribi a w’enyi gye ho. Amonmu hɔ ara, adwen bi botum aba wo tsirmu dɛ ibotum ewia adze kor no a obiara runnhu. Naaso wo tsibowa kã kyerɛ wo dɛ, mma nnyɛ! Ntsi iyi dɛm adwembɔn no fi wo tsirmu na ifi hɔ. Wɔ dɛm ber no, sɔhwɛ no aba n’ewiei, na edzi konyim.\nDZA BIBLE NO KÃ\nSɛ biribi sɔ wo hwɛ a, ɔno nnkyerɛ dɛ eyɛ nyimpa bɔn. Bible no ma yehu dɛ hɛn nyinara hyia sɔhwɛ. (1 Corinthfo 10:13) Dza no ho hia papaapa nye mbrɛ yɛyɛ hɛn adze aber a yerihyia sɔhwɛ no. Binom dze hɔn adwen nyina si akɔndɔ bɔn do araa ma hɔn enyi bɛba hɔnho do no, nna wɔayɛ bɔn. Afofor so dze, woyi adwen a ɔtse dɛm no fi hɔn tsirmu ntsɛmara.\n“Obiara wɔsɔ no hwɛ, ɔnam dɛ nankasa n’akɔndɔ twe no kɔ na ɔdaadaa no.”—James 1:14.\nBible no ma yehu dza ɔtwetwe obi kɔ bɔn mu. James 1:15 kã dɛ: “Na akɔndɔ [bɔn] no nyinsen a, ɔwo bɔn; na bɔn no wie nyin a, ɔwo owu.” Sɛ yebotwa no tsia a, sɛ yɛkɔ do dwendwen ndzebɔn ho a, obodu beebi no, ɔbɛyɛ tse dɛ ɔbaa a onyinsen a awoo aka no, yɛyɛ ho hwee a ɔrennyɛ yie, ntsi bɔn no ara na yɛbɛyɛ. Naaso, yebotum ekwetsir dɛ yɛbɛyɛ nkowaa ama akɔndɔ bɔn. Nyew, yebotum edzi akɔndɔ bɔn do.\nJehovah nye “kan Egya no.” (Jas 1:17) Nnyɛ dɛ ɔno na “ɔma ewia hyerɛn adzekyee, na ɔhyehyɛ bosoom na nworaba ma wɔhyerɛn anago” nko, (Jer 31:35) na mbom ɔnoara so nye sunsum mu kan a ɔhyerɛn no nyina Farbaa. (2Co 4:6) Ne mbra, n’atsɛmbu, na n’asɛm no nyina yɛ kan ma hɔn a wɔma kwan ma dɛm ndzɛmba yi kyerɛ hɔn kwan no. (Nd 43:3; 119:105; Mbɛ 6:23; Isa 51:4) Dwontofo no kãa dɛ: “Wo kan mu na yebohu kan.” (Nd 36:9; fa toto Nd 27:1; 43:3 ho.) Tse dɛ mbrɛ ewia ne kan kɔ do hyerɛn nkakrankakra fi anapaatu araa “kodu ewia ketee” no, dɛmara so na ɔtseneneenyi no kwan tse; sor nyansa kɔ do hyerɛn wɔ n’akwan mu nkakrankakra. (Mbɛ 4:18) Sɛ yebotum anantsew Jehovah no kwan do a, ɔsɛ dɛ yɛma ne kan no kyerɛ hɛn kwan. (Isa 2:3-5) Naaso, sɛ obi kɔ do ma n’enyi ber biribi anaa onya adwembɔn anaa akɔndɔbɔn wɔ biribi ho a, ɔkyerɛ dɛ ɔwɔ sunsum afamu sum mu. Dɛ mbrɛ Jesus kãe no: “Sɛ w’enyiwa muo a, wo nyimpadua nyina bɛyɛ kusuww. Na sɛ kan a ɔwɔ wo mu no yɛ sum a, sum no ne kɛse tse dɛn!”—Mt 6:23; fa toto De 15:9; 28:54-57; Mbɛ 28:22; 2Pe 2:14 ho.\n“Mbra Kunyin.” Sɛ yɛdze “mbra kunyin” no toto mbra ahorow biara a ɔhen bi bɛhyehyɛ ama ne mamfo na aama asomdwee aba hɔn ntamu no ho a, yebotum akã dɛ ɔkrɔn na no ho hia kyɛn ne nyinara. (Jas 2:8) Dza nna Mbra apam no gyina do ankasa nye ɔdɔ; na ne fã a ɔkã dɛ “dɔ wo nyɛnko dɛ wankasa woho” (mbra kunyin) no nye dza nna otsĩa ebien, na ɔno do na nna Mbra no nye Nkɔnhyɛfo no nyina sɛn. (Mt 22:37-40) Ɔwɔ mu dɛ Christianfo nnhyɛ Mbra apam no ase dze, naaso wɔ ahyɛmu fofor no mu no, wɔhyɛ mbra a ofi Ɔhen Jehovah na ne Ba, Ɔhen Jesus Christ hɔ no ase.\nFante Nwoma Ahorow (2015-2019)


3 Mose 20 AKCB - Matteus 20 LB\nBɔne So Asotwe\n1Awurade ka kyerɛɛ Mose se, “Ka kyerɛ Israelfo no se, 2‘Obiara a ofi mo mu a ɔde ne ba bɛbɔ ɔhyew afɔre ama Molek no, sɛ ɔyɛ Israelni anaa ɔhɔho no, ɛsɛ sɛ wokum no. Ɛsɛ sɛ wosiw no abo. 3Na mʼankasa metia saa onipa no na mayi no afi ne nkurɔfo mu, efisɛ ɔde ne ba ama Molek ama wagu me kronkronbea ne me din kronkron no ho fi. 4Na sɛ nnipa a wɔte mpɔtam hɔ no nso boapa yɛ wɔn ho sɛ wonnim sɛ ɔbarima no de ne ba abɔ afɔre ama Molek na wɔankum no a, mʼankasa metia 5ɔbarima no ne ne fifo na matwa ɔno ne nnipa a wɔde wɔn ho to anyame foforo so no nyinaa afi wɔn nkurɔfo mu.\n6“ ‘Metia obiara a ɔkɔ asuman ne ahonhom nkyɛn okodi wɔn akyi aguaman so, na matwa saa onipa no afi ne nkurɔfo mu.\n7“ ‘Enti montew mo ho na monyɛ kronkron na mene Awurade mo Nyankopɔn. 8Ɛsɛ sɛ mudi me mmara nyinaa so, efisɛ mene Awurade a meyɛ mo kronkron no.\n9“ ‘Obiara a ɔbɛdome nʼagya anaa ne na no, ɛsɛ sɛ wokum no, efisɛ wadome ne na ne nʼagya, ne mogya begu nʼatifi.\n10“ ‘Sɛ ɔbarima bi kɔfa obi yere a, ɛsɛ sɛ wokum ɔbarima no ne ɔbea no nyinaa wɔabɔ aguaman.\n11“ ‘Sɛ ɔbarima bi ne nʼagya yere da a, ɛsɛ sɛ wokum ɔbarima no ne ɔbea no, wɔn mogya begu wɔn atifi.\n12“ ‘Na sɛ ɔbarima bi kɔfa nʼase a ɔyɛ ne babarima yere a, ɛsɛ sɛ wokum wɔn baanu no nyinaa; wɔn ankasa na wɔagu wɔn ho wɔn ho fi; wɔn mogya begu wɔn atifi.\n13“ ‘Sɛ ɔbarima bi fa ne yɔnko barima a, wonkum wɔn baanu no nyinaa; wɔn mogya begu wɔn ankasa atifi.\n14“ ‘Sɛ ɔbarima bi fa ɔbea bi na ɔsan kɔfa ɔbea no na ka ho a, ɛyɛ atiwuisɛm. Ɛsɛ sɛ wɔhyew saa nnipa baasa yi nyinaa anikann de apepa amumɔyɛsɛm no afi mo mu.\n15“ ‘Sɛ ɔbarima bi fa aboa a, ɛsɛ sɛ wokum ɔbarima no na wokum aboa no nso.\n16“ ‘Sɛ ɔbea nso ma aboa fa no a, munkum ɔbea no ne aboa no nyinaa; wɔn mogya begu wɔn ankasa atifi.\n17“ ‘Sɛ ɔbarima ne ne nuabea da a, sɛ ɛyɛ nʼagya babea o, sɛ nso ɛyɛ ne na babea o, ɛyɛ animguasesɛm, wobegyina bagua mu ayi wɔn afi wɔn nkurɔfo mu. Ɔbarima no ara bɛsoa nʼafɔdi.\n18“ ‘Sɛ ɔbarima bi kɔfa ɔbea a wabu ne nsa a, ɛsɛ sɛ woyi wɔn fi wɔn nkurɔfo mu, efisɛ ɔbarima no ada ɔbea no adagyaw adi.\n19“ ‘Sɛ obi ne nʼagya nuabea da a, ɛyɛ akyiwade. Saa ara nso na ɔne ne na nuabea da a, ɛyɛ akyiwade ara ne no, efisɛ, wɔn nyinaa yɛ mogya baako. Wɔn baanu nyinaa bɛsoa wɔn afɔdi.\n20“ ‘Sɛ ɔbarima bi fa nʼagya nuabarima yere a, wafa ade a ɛyɛ nʼagya nuabarima no dea; wɔn asotwe ne sɛ, wɔbɛsoa wɔn bɔne awu a wɔrenwo ba.\n21“ ‘Sɛ ɔbarima bi ware ne nua yere a, ɛyɛ afide, efisɛ wafa ne nua ade na wɔn nyinaa renwo ba.\n22“ ‘Ɛsɛ sɛ mudi me mmara nyinaa so na mampam mo amfi mo asase foforo yi so. 23Munnni ɔman no amanne a maka no mo anim sɛ enye no akyi, efisɛ nneɛma a wɔyɛ a enye no nyinaa, mabɔ mo ho kɔkɔ dedaw. Ɛno nti na mikyi saa aman no. 24Mahyɛ mo wɔn asase no ho bɔ sɛ mede bɛma mo. Ɛyɛ asase a nufusu ne ɛwo sen wɔ so. Mene Awurade mo Nyankopɔn a mama mo ada nsow wɔ aman a aka no nyinaa mu.\n25“ ‘Ɛsɛ sɛ mo nso muhu nnomaa ne mmoa a mama mo ho kwan sɛ monwe wɔn nam ne wɔn a ɛnsɛ sɛ mowe wɔn nam no ntam nsonoe. Ɛwɔ mu sɛ mmoa ne nnomaa a mabra sɛ monnnwe no, wɔabu so wɔ asase no so de, nanso monnnwe mfa ngu mo ho fi nhyɛ me abufuw. 26Mobɛyɛ kronkron ama me, efisɛ me Awurade, meyɛ kronkron na mayi mo afi nnipa nyinaa mu asi nkyɛn sɛ moyɛ me de.\n27“ ‘Ɔbarima anaa ɔbea a ɔyɛ samanfrɛfo anaasɛ osumanni wɔ mo mu no, ɛsɛ sɛ mukum no. Ɛsɛ sɛ musiw no abo; ne mogya begu nʼankasa atifi.’ ”\nAKCB : 3 Mose 20


ዕብራውያን 5 NASV – Hebrifoɔ 5 ASCB | Biblica\nዕብራውያን 5 NASV – Hebrifoɔ 5 ASCB\n1Wɔyi Ɔsɔfopanin biara firi nnipa bi mu na wasi wɔn ananmu de wɔn akyɛdeɛ ne wɔn bɔne ho afɔdeɛ asom Onyankopɔn. 2Esiane sɛ nʼankasa yɛ mmerɛ akwan ahodoɔ pii so no enti, ɔtumi to ne bo ase ma wɔn a wɔnnim na wɔyɛ mfomsoɔ no. 3Ne mmerɛyɛ enti, sɛ ɔrebɔ bɔne ho afɔdeɛ a, ɛsɛ sɛ ɔbɔ ma ne ho ne afoforɔ nso. 4Obiara ntumi nyi ne ho mfa nhyɛ ne ho animuonyam5.4 Kristo berɛ so no, na ɔsɔfopanin dibea no da abusuakuo bi mu. sɛ ɔyɛ Ɔsɔfopanin. Onyankopɔn frɛ nko na onipa nam so bɛyɛ Ɔsɔfopanin sɛdeɛ wɔfrɛɛ Aaron no.\n5Saa ara nso na Kristo annye anto ne ho so sɛ ɔyɛ Ɔsɔfopanin amfa anhyɛ ne ho animuonyam. Na mmom, Onyankopɔn ka kyerɛɛ no sɛ,\n“Woyɛ me Ba:\nɛnnɛ, mayɛ wʼAgya.”\n6Ɔsane kaa wɔ baabi foforɔ sɛ,\n“Wobɛyɛ ɔsɔfoɔ akɔsi daa\nsɛdeɛ Melkisedek asɔfokwan nhyehyɛeɛ te no.”\n7Yesu baa ɔhonam mu wɔ asase so no, ɔbɔɔ mpaeɛ nam nkotosrɛ so de nʼabisadeɛ too Onyankopɔn a ɔbɛtumi agye no afiri owuo mu no anim. Esiane sɛ ɔdwo na ɔde ne ho nyinaa som no no enti, Onyankopɔn tiee no. 8Ɛwom sɛ na ɔyɛ Onyankopɔn Ba deɛ, nanso ɔnam nʼamanehunu so suaa ahobrɛaseɛ. 9Na ɔwiee pɛyɛ no, wɔn a wɔtie no no nam ne so nya nkwagyeɛ a ɛnni awieeɛ, 10na Onyankopɔn ada no adi sɛ ɔyɛ Ɔsɔfopanin sɛdeɛ Melkisedek asɔfokwan nhyehyɛeɛ te no.\n11Yɛwɔ yei ho nsɛm pii ka, nanso emu kyerɛkyerɛ yɛ den, ɛfiri sɛ, mo nteaseɛ yɛ den. 12Moayɛ nkyerɛkyerɛ adwuma no akyɛre, nanso ɛsɛ sɛ monya obi ma ɔkyerɛkyerɛ mo Onyankopɔn ho asɛm firi ne ahyɛaseɛ. Anka ɛsɛ sɛ saa ɛberɛ yi modi aduane a ɛyɛ den, nanso nufosuo na ɛyɛ ma mo. 13Obiara a nufosuo yɛ ma no da so yɛ abadomaa a ɔnnim deɛ ɛyɛ ne deɛ ɛnyɛ. 14Aduane a ɛyɛ den yɛ ma mpanimfoɔ a wɔatete wɔn na wɔahunu nsonsonoeɛ a ɛda papa ne bɔne ntam.\nASCB : Hebrifoɔ 5


Bere Bɛn na Bible kaa sɛ Wiase Awiei Bɛba?\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\n“Wiase ne n’akɔnnɔ retwam.”—1 Yohane 2:17. Ɛyɛ “wiase” bɛn? Ɛdeɛn na wɔde bɛsɛe no, na bere bɛn na wɔbɛsɛe no?\n“Wiase” bɛn na ɛbɛsɛe?\nEsiane sɛ wiase a yɛreka ho asɛm yi ‘ne n’akɔnnɔ bɛtwam’ nti, yɛrentumi nka sɛ asase a yɛte so yi na wɔbɛsɛe no. Mmom, “wiase” yi gyina hɔ ma nnipa a wɔapo Onyankopɔn; wɔyɛ Onyankopɔn atamfo mpo. (Yakobo 4:4) “Wɔde daa ɔsɛeɛ bɛyɛ asotwe” ama nnipa a wɔte saa. (2 Tesalonikafoɔ 1:7-9) Nanso wɔn a wɔtie Yesu Kristo na ‘wɔnyɛ wiase no fã’ no bɛnya daa nkwa.—Yohane 15:19.\nHwɛ nea 1 Yohane 2:17 san kaeɛ: “Deɛ ɔyɛ adeɛ a Onyankopɔn pɛ no tena hɔ daa.” Ɛnneɛ ɛhe na nnipa a wɔte saa bɛtena? Dwom 37:29 ka sɛ: “Ateneneefoɔ bɛnya asase no adi, na wɔatena so daapem.” Wei ma yɛhu sɛ asase yi ara so na wɔn a wɔyɛ Onyankopɔn apɛde bɛtena.\n“Monnnɔ wiase anaa nneɛma a ɛwɔ wiase. Sɛ obi dɔ wiase a, Agya no dɔ nni ne mu.”—1 Yohane 2:15.\nWɔbɛsɛe wiase no sɛn?\nOnyankopɔn bɛsɛe wiase no nnidiso nnidiso. Nea ɛdi kan, ɔbɛsɛe atoro som a Bible frɛ no “Babilon Kɛseɛ” anaa odwamanfoɔ no. (Adiyisɛm 17:1-5; 18:8) Wɔka sɛ wɔsom Onyankopɔn nso wɔne wiase atumfoɔ na ɛto abasakɔnmu, nanso atumfoɔ yi ara bɛtwa wɔn ho asɛe atoro som. Wɔbɛtan “odwamanfoɔ no na wɔayɛ no pasaa na wɔama no ada adagya, na wɔbɛdi ne nam na wɔde gya ahye no pasaa.”—Adiyisɛm 17:16.\nNea ɛtɔ so mmienu, Onyankopɔn bɛsɛe wiase atumfoɔ anaa “asase nyinaa so ahemfo.” Ɔbɛsɛe wɔn aka nnipa abɔnefo nyinaa ho wɔ “adeɛ nyinaa so Tumfoɔ Nyankopɔn da kɛseɛ no mu ko” mu. Bible frɛ ɔko yi “Harmagedon.”—Adiyisɛm 16:14, 16.\n“Monhwehwɛ Yehowa, asase so ahobrɛasefoɔ . . . Monhwehwɛ tenenee, monhwehwɛ ahobrɛaseɛ. Ebia wɔbɛkora mo so, Yehowa abufuo da no.”—Sefania 2:3.\nBere bɛn na wɔbɛsɛe wiase?\nAnsa na Onyankopɔn de ɔsɛeɛ no bɛba no, ɔbɛdi kan abɔ wiase nyinaa kɔkɔ ama wɔahu sɛ ɔde Ahenni bi reba. Ɛno na ɛbɛba abɛyi wiase ahenni nyinaa afi hɔ. (Daniel 7:13, 14) Yesu Kristo kaa sɛ: “Wɔbɛka ahennie ho asɛmpa yi wɔ asase so nyinaa de adi amanaman nyinaa adanseɛ; ɛno ansa na awieeɛ no bɛba.” (Mateo 24:14) Asɛmpaka adwuma no ma yɛhu sɛ Onyankopɔn pɛ atɛntrenee na ɔhu nnipa mmɔbɔ; ɔmpɛ sɛ ɔsɛe obiara bere a ɔmmɔɔ no kɔkɔ. Bio, adwuma yi yɛ “sɛnkyerɛnne” baako a ɛkyerɛ sɛ wiase awiei abɛn. Nsɛnkyerɛnne foforo ne akokoakoko, asasewosow, ɔkɔm, ne yaredɔm.—Mateo 24:3; Luka 21:10, 11.\nNea yɛaka ho asɛm yi da nkyɛn a, “nna a ɛdi akyire” no mu no, nnipa su bɛsesa. Bible ka sɛ: ‘Nnipa bɛyɛ ahopɛ, sikanibereɛ, awofoɔ so asoɔdenfoɔ, wɔn a wɔntumi nni wɔn ho soɔ, wɔn a wɔyɛ werɛmfoɔ, wɔn a wɔmpɛ papa, wɔn a wɔdɔ anigyedeɛ sene Onyankopɔn.’ *—2 Timoteo 3:1-5.\nWiase bɔne a ɛwɔ hɔ yi ‘bɛtwam’ nnansa yi ara.—1 Yohane 2:17\nNea yɛaka ho asɛm yi nyinaa, ɛbɛyɛ sɛ ɛhyɛɛ ase baa mu bere a Wiase Ko I pae gui afe 1914 no. Ɛfi saa bere no, wɔaka Onyankopɔn Ahenni no ho asɛmpa wɔ wiase baabiara. Obiara nim sɛ Yehowa Adansefo na ɛreyɛ adwuma yi. Nwoma a wɔde reyɛ adwuma yi koraa di adanse saa. Edin a ɛda so ne Ɔwɛn-Aban—Ɛka Yehowa Ahenni Kyerɛ.\n“Monkɔ so nwɛn, na monnim da anaa dɔn no.”—Mateo 25:13.\n^ nky. 14 Sɛ wopɛ wei ho nsɛm pii a hwɛ Dɛn na Bible Kyerɛkyerɛ Ankasa? nwoma no ti 9. Yehowa Adansefo na wɔtintimiiɛ. Ɛsan wɔ www.jw.org/tw.\nSɛ wuhu nea Bible ka fa wiase awiei ho a, ebia ɛbɛyɛ wo nwonwa.\nAwieeɛ No Nnipa Pii Bɛnya Nkwa—Wobɛtumi Anya Nkwa\nWobɛyɛ dɛn anya nkwa? Wohwɛ a, ɛsɛ sɛ wofiri ase boaboa honam fam nneɛma bi ano de twɛn?


Ware “Awurade Mu Nko Ara”—Ɛda So Ara Yɛ Adwuma Nnɛ? | Adesua\n‘Wei Ne Ɔkwan a Ɛsɔ W’ani’\n‘Wobɛkɔ So Awɛn’ Anaa?\nSua Biribi Fi Dwetikɛse Ho Mfatoho no Mu\nMomma Yɛmfa Nokwaredi Mmoa Kristo Nuanom\nWare “Awurade Mu Nko Ara”—Ɛda So Ara Yɛ Adwuma Nnɛ?\nKENKAN WƆ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\nƆwɛn-Aban—Nea Adesua Nsɛm Wom | March 2015\nWare “Awurade Mu Nko Ara”—Ɛda So Ara Yɛ Adwuma Nnɛ?\n“Mennya obi nware no wɔ asafo no mu, na mesuro sɛ menyin a, mɛyɛ ankonam.”\n“Mmarima bi a wɔnni asafo no mu yam ye, wɔwɔ ɔdɔ, na wɔdwene nnipa ho. Wɔnsɔre ntia me som, na wohwɛ a, wɔn ho yɛ anika sen anuanom mmarima binom.”\nOnyankopɔn asomfo bi a wɔnwaree akeka nsɛm a ɛte saa ara. Wɔnim sɛ Yehowa pɛ sɛ n’asomfo ware “Awurade mu nko ara.” Ɛkyerɛ sɛ, nokware Kristofo nko ara na ɛsɛ sɛ yɛware wɔn. (1 Korintofoɔ 7:39) Adɛn nti na Kristofo binom keka nsɛm a ɛte saa?\nNEA ENTI A EBINOM ADWENEM YƐ WƆN NÃÃ\nEbia Kristofo a wɔkeka nsɛm a ɛte saa susuw sɛ anuanom mmaa a wɔnwaree dɔɔso sen anuanom mmarima a wɔnwaree. Ɛte saa wɔ aman pii mu. Ɛho nhwɛso ni: Wokɔ Korea a, Kristofo mmaa a wɔnwaree dodow yɛ ɔha mu 57, na mmarima a wɔnwaree nso dodow yɛ ɔha mu 43. Wokɔ Colombia nso a, Kristofo mmaa a wɔwɔ hɔ dodow yɛ ɔha mu 66, ɛnna mmarima no dodow yɛ ɔha mu 34.\nWɔ mmeae bi nso, ebia sɛ awofo a wɔnyɛ Yehowa Adansefo de wɔn mma rema aware a, wɔgye ɔbarima no sika pii anaa akyɛde akɛse ansa na wɔapene so. Na ebia ɛbɛyɛ den sɛ anuanom mmarima a wɔnwaree binom bɛnya akyɛde a ɛte saa. Wei de adwendwene abɛto anuanom mmaa bi so; wɔntumi nhu sɛ wɔbɛnya Kristoni barima bi aware no anaa. *—Hwɛ ase hɔ asɛm no.\nYEHOWA MU AHOTOSO HO HIA\nSɛ woanya adwene a ɛte saa pɛn a, wobɛtumi anya awerɛhyem sɛ Yehowa te w’asɛm no ase, na ɔnim sɛnea wote nka no ankasa.—2 Berɛsosɛm 6:29, 30.\nNanso, Bible mu deɛ, Yehowa hyɛ yɛn sɛ yɛnware Awurade mu nko ara. Adɛn ntia? Efisɛ ɔno na ɔnim nea ɛyɛ ma yɛn, na ɔpɛ sɛ ɔbɔ yɛn ho ban. Ɔmpɛ sɛ yɛsisi gyinae a ɛnyɛ papa a ɛbɛtumi apira yɛn anaasɛ ɛbɛma yɛadi awerɛhow. Nehemia bere so no, Yudafo pii warewaree mmaa a wɔnsom Onyankopɔn. Enti, Nehemia kaa nhwɛso bɔne a Solomon yɛe no ho asɛm. Bible ka sɛ: “Ne Nyankopɔn dɔɔ no, ma enti Onyankopɔn de no sii Israel nyinaa so hene. Ɔno mpo, mmaa ananafoɔ na wɔmaa no yɛɛ bɔne.” (Nehemia 13:23-26) Yehowa nim sɛ ne nkaesɛm yɛ papa, na ɛno nti na waka sɛ ɛsɛ sɛ Kristofo ware Awurade mu nko ara no. (Dwom 19:7-10; Yesaia 48:17, 18) Yɛda Yehowa ase sɛ ɔdɔ a ɔdɔ yɛn nti, wama yɛn afotu a yɛbɛtumi de yɛn ho ato so. Sɛ yɛtie Yehowa sɛ yɛn Sodifo a, yɛgye tom sɛ ɔwɔ hokwan sɛ ɔkyerɛ yɛn nea ɛsɛ sɛ yɛyɛ.—Mmebusɛm 1:5.\nƐda adi pefee sɛ wompɛ sɛ wo ne wɔn a ‘wɔnnye nni twe kɔndua korɔ,’ kyerɛ sɛ, wompɛ sɛ woware obi a ɔnnɔ Yehowa. Sɛ woware obi a ɔte saa a, ɔbɛtumi ama woagyae Onyankopɔn som. (2 Korintofoɔ 6:14) Onyankopɔn afotu yɛ papa bere nyinaa, na ɛnnɛ Kristofo pii asi gyinae pa sɛ wɔbɛtie Yehowa. Nanso, afoforo asi gyinae foforo koraa.\nƐDA SO ARA YƐ ADWUMA\nOnuawa bi a ɔwɔ Australia a ne din de Maggy fii ase ne ɔbarima bi a ɔnyɛ nokware Kristoni nantewee. * (Hwɛ ase hɔ asɛm no.) Onuawa no ka sɛ: “Ná metaa toto adesua mu sɛnea ɛbɛyɛ a mɛtumi ne no abɔ yiye. Ɛmaa me ne Yehowa ntam yɛɛ basaa.” Ababaa foforo wɔ India a wɔfrɛ no Ratana. Ɔne aberante bi a ɔne no kɔ sukuu fii ase nantewee. Ná aberante no afi ase ne anuanom resua Bible. Nanso, Ratana nti na na ɔresua Bible no. Ewiee ase no, Ratana gyaee Yehowa som kɔɔ asɔre foforo sɛnea ɛbɛyɛ a ɔbɛtumi aware aberante no.\nNdenguè a ofi Cameroon waree obi a ɔnsom Yehowa bere a na wadi mfe 19. Ansa na wɔreware no, ɔbarima no ka kyerɛɛ no sɛ ɔbɛma no kwan ma wasom Yehowa. Nanso wɔwaree akyi nnawɔtwe mmienu no, ɔbarima no ka kyerɛɛ no sɛ ɔremma ɔnkɔ asafo nhyiam. Onuawa no kaa sɛ: “Meyɛɛ ankonam, na daa na meresu. Mehuu sɛ m’asetena ayɛ basaa. Menuu me ho na medii awerɛhow bere nyinaa.”\nƐyɛ nokware sɛ Kristofo binom aware wɔn a wɔnsom Yehowa, nanso wɔnyɛ wɔn basabasa na wɔma wɔn kwan ma wɔsom Yehowa. Nanso, sɛ wo kunu a ɔnsom Yehowa nyɛ wo basabasa mpo a, ɛbɛka abusuabɔ a wo ne Yehowa wɔ no sɛn? Sɛ wohu sɛ woantie Yehowa afotu a ɛbɛma w’ani agye a, akyiri yi, wobɛte nka sɛn? Nea ɛho hia sen biara no, Yehowa bɛbu nea woayɛ no sɛn?—Mmebusɛm 1:33.\nAnuanom mmarima ne mmaa a wɔwɔ wiase nyinaa a wɔatie Yehowa afotu a ɛka sɛ yɛnware “Awurade mu nko ara” no gye di paa sɛ wɔasi gyinae a ɛyɛ sen biara. Anuanom mmarima ne mmaa a wɔnwaree asi wɔn bo sɛ wɔbɛware obi a ɔsom Yehowa ama Yehowa ani agye. Michiko a ofi Japan abusuafo ka kyerɛɛ no sɛ ɔnware obi a ɔnnɔ Yehowa, nanso na wasi ne bo sɛ ɔbɛtie Onyankopɔn. Sɛ ohu sɛ ne nnamfonom reware nokware Kristofo nanso ɔno deɛ ɔnyaa kunu a, na ɛhaw no. Ɔka sɛ: “Ná metaa ka sɛ esiane sɛ Yehowa yɛ ‘anigyeɛ Nyankopɔn’ nti, ɛnyɛ aware a yɛbɛware nko ara na ɛbɛma yɛn ani agye. Megye di nso sɛ ɔma yɛn nea yɛn koma pɛ. Enti sɛ yɛpɛ sɛ yɛware na yɛnnya ɔhokafo a, ɛbɛyɛ papa sɛ yɛdi sigya kɔsi sɛ yɛbɛnya obi aware no.” (1 Timoteo 1:11) Akyiri yi, onuabarima bi a ɔbɔ ne ho mmɔden wɔ asafo no mu waree Michiko, na n’ani agye sɛ ɔtiee Yehowa afotu.\nAnuanom mmarima binom nso wɔ hɔ a wɔretwɛn sɛ wɔbɛnya obi a ɔfata aware no. Sɛ nhwɛso no, Bill a ofi Australia ka sɛ ɛtɔ mmere bi a mmaa a wɔnyɛ Adansefo kyerɛ ne ho anigye. Nanso, wamfa ne ho anhyehyɛ wɔn mu biara efisɛ na ɔmpɛ sɛ ɔne wɔn bɛbɔ na awiei koraa no, ɔne obi a ɔnnye nni ‘akɔtwe kɔndua korɔ.’ Bere rekɔ so no, ɔno nso kyerɛɛ anuanom mmaa bi ho anigye, nanso na mmaa no ani nnye ne ho. Bill twɛnee mfe 30 ansa na ɔrenya Kristoni baa bi a ɔne n’adwene hyia aware no. Ɔka sɛ: “Mennuu me ho. M’ani gye, efisɛ yɛbom kɔ asɛnka, yɛsua ade bom, na yɛn nyinaa bom som Yehowa. Sɛ me ne me yere nnamfonom hyia a, m’ani gye, efisɛ me ne wɔn nyinaa som Yehowa. Yɛde Bible na ɛsiesie yɛn aware mu nsɛm.”\nBERE A WORETWƐN YEHOWA\nBere a woretwɛn sɛ Yehowa bɛboa wo ma woanya obi aware no no, dɛn na wobɛtumi ayɛ? Wobɛtumi asusuw nea enti a wonwaree no ho. Sɛ esiane sɛ wopɛ sɛ wotie Yehowa asɛm nti na wonwaree a, ɛnde nya awerɛhyem sɛ woama Yehowa ani agye. (1 Samuel 15:22; Mmebusɛm 27:11) Afei nso, bɔ Yehowa mpae daa, na ka wo komam asɛm kyerɛ no. (Dwom 62:8) Bere a worebɔ mmɔden ako atia sɔhwɛ ne akɔnnɔ bɔne no, wo ne Yehowa abusuabɔ mu bɛyɛ den da biara. Nya awerɛhyem sɛ Yehowa nim wo haw ne nea ɛda wo koma so nyinaa efisɛ wosom bo ma no. Ɔnhyɛɛ obiara bɔ sɛ ɔbɛma no kunu anaa ɔyere. Nanso, sɛ aware ne ade a wohia paa a, nya awerɛhyem sɛ Yehowa nim ɔkwampa a ɔbɛfa so ama woanya nea wo koma pɛ.—Dwom 145:16; Mateo 6:32.\nƐtɔ mmere bi a wobɛte nka te sɛ Dawid a ɔkaa sɛ: “O Yehowa, yɛ ntɛm gye me so. Me honhom asa awie. Mfa w’anim nhunta me.” (Dwom 143:5-7, 10) Mpa abaw. Twɛn Yehowa ma ɔnkyerɛ wo nea ɔpɛ sɛ woyɛ. Kenkan Bible na dwennwen nea wokenkan no ho yiye; woyɛ saa na woretie Yehowa. Wei bɛboa wo ma woahu nea Yehowa pɛ sɛ woyɛ ne sɛnea waboa n’asomfo a wɔtenaa ase tete no. Sɛ wotie no a, wobɛnya ne mu ahotoso na woakɔ so adi n’asɛm so.\nKristofo a wɔnwaree som bo wɔ asafo no mu; wɔtaa boa mmusua ne mmofra\nDɛn bio na wobɛtumi ayɛ na ama w’ani akɔ so agye na woayere wo ho ayɛ ɔsom adwuma no bere a wonwaree no? Wobɛtumi ahyɛ wo ne Yehowa abusuabɔ mu den na woabɔ mmɔden anya din pa. Wobɛtumi nso asua ayamye, ayɛ adwumaden, adi Yehowa nokware, na woatew w’anim ama afoforo. Sɛ obi ani bɛgye wɔ n’aware mu a, ɛhia sɛ ɔnya saa su ahorow yi. (Genesis 24:16-21; Rut 1:16, 17; 2:6, 7, 11; Mmebusɛm 31:10-27) Bɔ wo ho mmɔden wɔ asɛnka adwuma no mu, na yere wo ho wɔ asafo no mu. Sɛ woyɛ saa a, na worehwehwɛ Ahenni no kan. Wei bɛbɔ wo ho ban, na ɛbɛboa wo ma woasisi gyinae pa. Bill ka sɛ bere a ɔnwaree no, “Bere kɔɔ ntɛmntɛm! Mede saa bere no yɛɛ akwampae adwuma de som Yehowa.”\nYehowa ahyɛde a ɛka sɛ “Awurade mu nko ara” na yɛnware no bere ntwaam. Sɛ yɛware nokware Kristoni a, yɛhyɛ Yehowa anuonyam, na yɛn ani bɛgye. Bible ka sɛ: “Anigyeɛ ne onipa a ɔsuro Yehowa. Na ne mmara nsɛm da n’akoma soɔ. Ahonyadeɛ ne ade dodoɔ wɔ ne fie; ne tenenee wɔ hɔ daa.” (Dwom 112:1, 3) Enti si wo bo sɛ wobɛdi Onyankopɔn ahyɛde yi so: Ware “Awurade mu nko ara.”\n^ nky. 7 Yɛbɛka asɛm yi afa mmaa ho. Nanso, ɛsan fa mmarima ho.\n^ nky. 13 Wɔasesa edin ahorow no bi.\nƆWƐN-ABAN—NEA ADESUA NSƐM WOM March 2015


Sɛnea Wobɛka Aguamansɛm a Wɔde Mena Ho Asɛm Akyerɛ Wo Babun | Mmoa a Wɔde Ma Abusua no\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Bengali Brazilian Sign Language Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Colombian Sign Language Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kinyarwanda Kirghiz Kirundi Korean Lithuanian Macedonian Malagasy Malayalam Maltese Mexican Sign Language Myanmar Nepali Norwegian Pangasinan Peruvian Sign Language Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Spanish Sign Language Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Xhosa Zulu\nSɛnea Wobɛka Aguamansɛm a Wɔde Mena Ho Asɛm Akyerɛ Wo Babun\nWoate sɛ aguamansɛm a wɔde mena yɛ biribi a ɛrekɔ so wɔ mmerante ne mmabaa ntam. Ebia wubebisa wo ho sɛ, ‘So me babun bɛyɛ biribi a ɛte saa?’\nWopɛ sɛ wo ne wo ba no susuw asɛm no ho—nanso ɔkwan bɛn so? Ansa na wubebua no, susuw nea enti a mmerante ne mmabaa binom de wɔn ho ahyɛ aguamansɛm a wɔde mena mu ne nea enti a ɛsɛ sɛ ɛho hia wo. *\nNEA ƐMA ƐBA SAA\nMmabun binom de aguamansɛm mena wɔn a wɔpɛ wɔn asɛm sɛnea ɛbɛyɛ a wɔne wɔn bɛwewe.\nEbi nso wɔ hɔ a, mmerante tumi hunahuna mmabaa ma wotwa wɔn adagyaw ho mfonini de mena wɔn.\nƐtɔ mmere bi a, ɔbarima bi de ɔbea bi a wabɔ adagyaw mfonini bɛmena ne nnamfo ma wɔde agyigye wɔn ani, anaa ɔyɛ saa de tua no ka esiane sɛ ɔne no agyae nti.\nƐmfa ho sɛnea ɛte biara no, ɔbabun biara a ɔwɔ fon no betumi atɔ asiane mu. Nhoma bi ka sɛ, nea ehia ara ne sɛ “wobɛkIik biribi so, na asɛm ato wo.”—CyberSafe.\nNnipa pii nnim sɛ, wonya de wɔn mfonini to Intanɛt so a, afoforo betumi de ayɛ nea wɔpɛ biara. Amanneɛbɔ bi a U.S. Ɔman Nhwehwɛmu Asoɛe de too gua kyerɛ sɛ, bere a ababaa bi a wadi mfe 18 hui sɛ “ne mpena de ne mfonini bi a wabɔ adagyaw wom a ɔde menaa no no amena ne sukuufo pii no, odii ne ho dɔm. Ebetumi aba sɛ sukuufo afoforo a wɔkɔɔ so de mfonini no mena menaa afoforo no na ɛteetee ababaa no.”\nAguamansɛm ho mfonini a wɔde mena afoforo no to mmara. Sɛ nhwɛso no, wɔ mmeae bi no, wɔabɔ mmofra a wɔde aguamansɛm ho mfonini mena mmofra afoforo no sobo na wɔama wɔakyerɛw wɔn din ato hɔ sɛ nnipa a wɔde nna ho nsɛm teetee afoforo. Sɛ́ ɔwofo no, sɛ wo din wɔ nkrataa mu sɛ fon no yɛ wo de, na wansiw no kwan na ɔde yɛ saa a, wo nso wubetumi anya asɛm.\nHyehyɛ mmara a emu da hɔ. Ɛwom sɛ worentumi nkyerɛ wo babun nea ɛsɛ sɛ ɔde ne fon yɛ nyinaa de, nanso wubetumi ama wahu nea wohwehwɛ afi ne hɔ—ne nea sɛ obu wo mmara so a, ebefi mu aba. Kae nso sɛ, sɛ ɔwofo no, wowɔ hokwan sɛ bere biara wuhu nea wo ba no de ne fon reyɛ.—Bible nnyinasosɛm: Efesofo 6:1.\nBoa wo ba ma onsusuw asɛm no ho. Wubetumi aka sɛ: “Ɛsono adwene a nnipa pii kura wɔ aguamansɛm a wɔde mena mena ho. Wobɛkyerɛkyerɛ mu dɛn?” “Mfonini ahorow bɛn na wususuw sɛ ɛmfata?” “Wɔ mmeae bi no, mmara mma kwan sɛ abofra bi de ne yɔnko abofra a wabɔ adagyaw mfonini bɛmena obi. Wususuw sɛ ɛyɛ mfomso saa?” “Dɛn nti na aguamansɛm a wɔde fa fon so mena no yɛ bɔne?” Yɛ aso tie nea wo ba no bɛka, na boa ma onhu sɛ ɛnyɛ fon so a obemiamia ne asɛm no, na mmom nea ebetumi afi mu aba no.—Bible nnyinasosɛm: Hebrifo 5:14.\nƐnyɛ fon so a obemiamia ne asɛm no\nMa no mfatoho ahorow bi. Wubetumi aka akyerɛ wo babea sɛ: “Fa no sɛ ɔbarima bi rehyɛ ababaa bi sɛ ontwa n’adagyaw ho mfonini mfa mmena no. Dɛn na ɛsɛ sɛ ɔyɛ? Ontwa sɛnea ɛbɛyɛ a wɔn adamfofa no rensɛe? Mma ɔmpene so, nanso ɔnkɔ so ne no mmɔ? Ontwa adamfofa no mu? Ɔnka nkyerɛ ɔpanyin bi?” Boa wo babea no ma onsusuw asɛm no ho. Wubetumi afa ɔkwan a ɛte saa ara so ne wo babarima nso asusuw nsɛm ho.—Bible nnyinasosɛm: Galatifo 6:7.\nKa nsɛm a ɛbɛka wo ba no koma. Bisa no nsɛm bi te sɛ: Wobɛpɛ sɛ wɔbɔ wo din pa anaa wɔbɔ wo dimmɔne? Suban bɛn na wobɛpɛ sɛ afoforo de hu wo? Sɛ wode mfonini a ɛmfata mena obi de teetee no a, wobɛte nka dɛn? Nanso sɛ woyɛ ade pa nso ɛ? Boa wo babun ma ‘onkura ahonim pa mu.’—1 Petro 3:16.\nƐsɛ sɛ w’ankasa woyɛ nhwɛso. Bible ka sɛ, nyansa a efi soro no ho tew, na ɛnyɛ nyaatwom. (Yakobo 3:17) Su a wukura no ne saa nsɛm yi hyia? Nhoma bi ka sɛ, “Ɛsɛ sɛ yɛn ankasa yɛ nhwɛso pa, na ɛnsɛ sɛ yɛhwɛ mfonini a ɛmfata anaa yɛkɔ Intanɛt dwumadibea ahorow a enye.”—CyberSafe.\n^ nky. 5 “Aguamansɛm a wɔde mena” (sexting) yɛ aguamansɛm ho mfonini a wɔde fa fon so mena. Sɛ wopɛ ɛho nsɛm pii a, kɔ Intanɛt so wɔ jw.org na kenkan asɛm “Young People Ask—What Should I Know About Sexting?”—Kɔ BIBLE TEACHINGS > TEENAGERS.\n‘Wɔn a wɔn ho akokwaw no de wɔn adwene yɛ adwuma nti, wɔatete no ma etumi hu papa ne bɔne mu nsonsonoe.’—Hebrifo 5:14.\nNea onipa gu no, ɛno ara na obetwa.”—Galatifo 6:7.\nSɛ aguamansɛm ho mfonini a wɔde mena ho nkɔmmɔbɔ bɛyɛ den ama wo anaa wo babun no a, wubetumi asɔ eyi ahwɛ:\nNea edi kan no, ma wo ba no nka nea afoforo reyɛ ho asɛm nkyerɛ wo. Afei ka sɛ: “Mate sexting ho nsɛm pii. So nnipa pii de wɔn ho hyem?”\nAfei bisa no sɛnea ɔte nka wɔ nea afoforo reyɛ no ho. Wubetumi abisa sɛ: “Wugye di sɛ nkurɔfo te nea ebetumi afi sexting mu aba no ase?”\nAfei munsusuw nea wo babun no bɛyɛ ho. Ka eyi fa yi n’ano: “Ma yɛnka nea ɛsɛ sɛ woyɛ bere a obi de aguamansɛm amena wo wɔ fon so no.”\nNyansahyɛ: Wubetumi de asɛm bi a asi ho asɛm afi nkɔmmɔbɔ no ase. Sɛ nhwɛso no: “Makenkan ababaa bi a wɔde n’adagyaw ho mfonini amena mena ne sukuufo nyinaa ho asɛm. So biribi a ɛte sɛɛ tumi si ankasa?”\nKa Ɔbea ne Ɔbarima Nna Ho Asɛm Kyerɛ Wo Mma\nƐhia paa sɛ awofo ka ɔbea ne ɔbarima nna ho asɛm kyerɛ wɔn mma. Ɛyɛ asɛm a ne ka yɛ ka na, nanso sua kwan a wobɛtumi afa so aka ho asɛm.


Hesekiel 34 | Intanɛt So Bible| Wiase Foforɔ Nkyerɛaseɛ\n34 Na Yehowa toaa so ka kyerɛɛ me sɛ: 2 “Onipa ba, hyɛ Israel nguanhwɛfo ho nkɔm. Hyɛ nkɔm na ka kyerɛ nguanhwɛfo no sɛ, ‘Nea Awurade Tumfoɔ Yehowa aka ni: “Israel nguanhwɛfo+ a wodwen wɔn ankasa yafunu ho+ no nnue! So ɛnyɛ nguan na ɛsɛ sɛ nguanhwɛfo yɛn wɔn?+ 3 Srade na mudi,+ na wɔn nhwi na mode kata mo ho. Mmoa a wɔadɔ+ na mukum wɔn.+ Nanso nguan no de, monhwɛ wɔn. 4 Wɔn a wɔayɛ mmerɛw nso monhyɛɛ wɔn den,+ nea ɔyare no monsaa no yare, nea wapira no monkyekyeree ne kuru, nea waguan no monkɔfaa no mmae, na nea wayera no monhwehwɛɛ no,+ na mmom mohyɛ wɔn so atirimɔden so.+ 5 Na wofii ase bɔ hwetee efisɛ na oguanhwɛfo+ biara nni hɔ, na wɔdan wuram mmoa aduan; wɔbɔɔ wɔn hwetee daa.+ 6 Me nguan bɔɔ ko wɔ mmepɔw ne nkoko nyinaa so,+ na wɔbɔɔ me nguan+ hwetee asase so nyinaa, nanso obiara ammisa wɔn ase, na obiara ankɔhwehwɛ wɔn. 7 “‘“Enti mo nguanhwɛfo, muntie Yehowa asɛm, 8 ‘“Sɛ mete ase yi,” Awurade Tumfoɔ Yehowa asɛm ni, “esiane sɛ me nguan ayɛ afowde na nguanhwɛfo a wonni nti wɔadan wuram mmoa nyinaa aduan, na me nguanhwɛfo anhwehwɛ wɔn, na mmom wodwen wɔn ankasa yafunu ho+ na wɔamma me nguan aduan nti,”’ 9 nguanhwɛfo ee, muntie Yehowa asɛm. 10 Nea Awurade Tumfoɔ Yehowa aka ni, ‘Me ne nguanhwɛfo no anya asɛm,+ na mebisa me nguan afi wɔn nsam; wɔrenyɛn me nguan bio,+ na nguanhwɛfo no renyɛn wɔn ho bio;+ meyi me nguan no afi wɔn anom na wɔamfa wɔn anyɛ aduan bio.’”+ 11 “‘Nea Awurade Tumfoɔ Yehowa aka ni: “Hwɛ, m’ankasa mɛhwehwɛ me nguan na mayɛn wɔn.+ 12 Sɛnea oguanhwɛfo hwɛ ne nguan+ a wɔahwete+ da a ɔba wɔn mu no, saa ara na mɛhwɛ me nguan. Na meyi wɔn afi baabi a wɔahwete kɔ no nyinaa, omununkum ne esum kabii da no.+ 13 Meyi wɔn+ afi aman mu na maboaboa wɔn ano afi nsase so de wɔn aba wɔn asase so.+ Na mɛma wɔadidi wɔ Israel mmepɔw so, nsuten ho, asase no so tenabea nyinaa.+ 14 Mɛma wɔn baabi pa adidi na Israel mmepɔw atenten so ayɛ wɔn tenabea.+ Ɛhɔ na wobenya tenabea pa+ adwudwo wɔn ho na wɔadi aduan pa wɔ Israel mmepɔw so.” 15 “‘“M’ankasa mɛyɛn me nguan+ na m’ankasa mama wɔadwudwo wɔn ho,”+ Awurade Tumfoɔ Yehowa asɛm ni. 16 “Nea wayera no mɛhwehwɛ no,+ nea waguan no mede no bɛba, nea wapira no mɛkyekyere ne kuru, na nea ɔyare no mɛhyɛ no den. Na nea wadɔ srade+ ne nea ne ho yɛ den no de, metwa no afi hɔ; mede atemmu bɛyɛn no.”+ 17 “‘Na mo a moyɛ me nguan no de, nea Awurade Tumfoɔ Yehowa aka ni: “Merebu oguan ne oguan ntam atɛn, adwennini ne mpapo ntam atɛn.+ 18 So ɛyɛ ade ketewa sɛ mubedidi wɔ adidibea pa+ awie na mode mo nan atiatia aduan a aka no so, anaasɛ mobɛnom nsu kurennyenn na mode mo nan atiatia nea aka no mu asɛe no? 19 Asase a mode mo nan atiatia so na ɛsɛ sɛ me nguan didi so, anaasɛ nsu a mode mo nan atiatia mu asɛe no na ɛsɛ sɛ wɔnom?” 20 “‘Enti nea Awurade Tumfoɔ Yehowa aka akyerɛ wɔn ni: “Hwɛ, m’ankasa mebu oguan a wadɔ ne nea wafɔn ntam atɛn, 21 efisɛ mode mo nkyɛnmu ne mo mmati piapiaa wɔn a wɔyare no, na mode mo mmɛn sisii wɔn nyinaa kosii sɛ mobɔɔ wɔn hwetee abɔnten.+ 22 Megye me nguan, na wɔrenyɛ afowde bio,+ na mebu oguan ne oguan ntam atɛn. 23 Na mede oguanhwɛfo+ biako, m’akoa Dawid,+ besi wɔn so na wayɛn wɔn. Ɔno ankasa bɛyɛn wɔn na wayɛ wɔn hwɛfo.+ 24 Me Yehowa, m’ankasa mɛyɛ wɔn Nyankopɔn+ na m’akoa Dawid ayɛ obirɛmpɔn wɔ wɔn mu.+ Me Yehowa na maka. 25 “‘“Na me ne wɔn bɛyɛ asomdwoe apam+ na mama wuram mmoa bɔne afi asase no so,+ na wɔbɛtena sare so dwoodwoo na wɔadeda kwae mu.+ 26 Mɛma wɔne nsase a atwa me nkoko ho ahyia nyinaa ayɛ nhyira,+ na mɛma osu atɔ ne bere mu. Na ɛbɛyɛ nhyira nsu.+ 27 Na wuram nnua bɛsow aba+ na asase abɔ aduan,+ na wɔbɛtena wɔn asase so dwoodwoo.+ Sɛ mibubu wɔn kɔndua+ mu na migye wɔn fi wɔn a wɔde wɔn ayɛ nkoa no nsam a,+ wobehu sɛ mene Yehowa. 28 Afei amanaman no remfa wɔn sɛ afowde bio,+ na asase so aboa biara renkyere wɔn nwe. Wɔbɛtena ase dwoodwoo—obiara renyi wɔn hu.+ 29 “‘“Na mɛyɛ afuw a ɛbɛyɛ krabɛhwɛ ama wɔn,+ na ɔkɔm rempra wɔn mfi asase no so bio,+ na amanaman no rengu wɔn anim ase bio.+ 30 ‘Na wobehu sɛ me, Yehowa wɔn Nyankopɔn, meka wɔn ho,+ na me man ne wɔn, Israel fie,’ Awurade Tumfoɔ Yehowa asɛm ni.”’+ 31 “‘Na mo, me nguan,+ m’adidibea nguan no de, moyɛ nnipa. Na mene mo Nyankopɔn,’ Awurade Tumfoɔ Yehowa asɛm ni.”


Beaɛ a biribi rekɔso\nNtiase a ɛkyerɛ sɛ yɛn ho nni mu\nMpɔtɛm 557,422 km²\nNnipa dodoɔ 1,110.03 ab. (2011)\nTirana( Sɛnea yɛbɔ "Tirana" (help·info)) yε ɔman Albania ahenkuro na eno ne kurow kese paa a ɔwɔ ɔman no mu. Emu nipa dodoɔ yɛ 557 422 (2011). Saa kurow yi hye ɔman no mfinifini pɛɛ na mmepɔw ne nkoko atwa ho ahyia. Bepɔw Dajti wɔ n`apuei na mmepɔw ahorow so a wugyina so a wobehu Adriatic po no nso wɔ n`atifi. Esiane beaɛ a kurow ne ben a ɛben Mediterranean po no wɔ nti, Mediterranean wim nsakrai no a na ɛwɔ kurow no mu.Sɛ wokɔ Europe a, kurow ahorow a ɛhɔ yɛ atɛkyɛ(afɔ) na ewia bɔ wɔ hɔ paa no eka ho na n`awia no tum bɔ nnɔnhwerɛ 2,544 afe biara.\nOttoman Albanianyi a ne din de Gen. Sylejman Pasha Bargjini na ɔkyekyer kurow no wɔ afe 1614 mu. Kurow no mu trɛw faa beaɛ a na Nkrɛmofo asor dan dada no ne türbe wɔ no. Nsaase ahorow a nnɛ w`beka kurow no ho yɛ ade na nkrɔfo didi so wɔ Iron mfe no nyinaa mu. Na Illyriansfo no na wodidi so, nana esan yɛ beaɛ titiriw wɔ wɔn Taulantii ahenni no mu. Nanso bere a Illyrianfo ko no baa no, ɛbɛdii Romanfo no nsam na wɔde kaa wɔn nsaase wɔhwɛ so no ho. Nsrahwɛ bea, Mosaics a ɛwɔ Tirana nnɛ no yɛ adanse wɔ ma osii no ho.Akyiri yi, wɔ sentri 5th ne 6th mu no, wosii kristofo asoredan bɛn saa beaɛ no.\nAber a Roman Empire no mu kyeɛ ma efa kɔɔ apuei na efa so kɔɔ atɔei wɔ sentri 4th mu no, Byzantine Empire bɛfaa kurow no dii Albania man no fa pii so ma wosii Petrelë Castle wɔ hɔ aber na wɔnso di fo ne Justinian I.Kurow no anya anuonyam kosi sentri 2oth aber a Congress of Lushnjëde too gua sɛ eno ne Albenia manfo no ahenkuro, wɔ aber a na w`ama albania fahodi no wɔ 1912.\nBeaɛ a wiase aguadi ne nneɛma pii kɔ so wɔ hɔ, Tirana yɛ beaɛ titiriw paa wɔ Albania man mu ɔba no sikasɛm ntotoi, amanmuo, amanyɔsɛm ne aguadibea esiane baabi a ɛhyeɛ, kyerɛ ɔman no mfinifini ne wim nsakrai papa, Po so akwamtu, Keteke kwan ahorow na afei n`akwan papa.Kurow yi ne ɔman no nyinaa ti na ɛhɔ na aban mpanyinfo, ɔmanpanyin ne ɔman no hwɛfo nyinaa tete. Sɛ wopɛ ɔman no mmrahyɛ badwamu kunini a, hɔ na ɛwɔ. Wɔ afe 2022 mu no, wɔbɔɔ kurow yi din sɛ ɛno ne European Youth Capital.\n2 Nneɛma atitiriw a ɔwɔ hɔ\n3 Beaɛ a menyaa mmoa fii\nPellumbas Cave a wɔhui a ɔbɛn Tirana no ma yehu sɛ, nnipa amammrɛ yɛ ade a na ɛwɔ Albania fi teteete, Paleolithic aber so. Nsaase ahorow a nnɛ w`beka kurow no ho yɛ ade a na nkrɔfo didi so wɔ Iron mfe no nyinaa mu. Na Illyriansfo no na wodidi so, nana esan yɛ beaɛ titiriw wɔ wɔn Taulantii ahenni no mu. Ade a akyɛ paa a nhwehwɛmufo ahu wɔ hɔ nye Roman dan, a akyiri yi wɔde yɛɛ aisleless asordan ma fam hɔ so wɔde akyerɛw mfoni siesie hɔ wɔ sentri 3th mu no. Nneɛma nkae a wohuu wɔ medieval temple a ɔwɔ Shengjin Fountain wɔ apuei fam no nyinaa yɛ ade a na ɔbɛn Roman dan no. Byzantine Emperor Justinian I na osii castle a wɔfrɛ no Tirkan, a nnɛ wobehu n`nanmu wɔ Murat Toptani kwan no mu no na ekyir yi wɔ sɛntri 18th mu no, Ahmed Pasha Toptani san sii no bio.\n6th century castle in Albania, Petrelë Castle a Justinian I sii no\nWɔ afe 1418 no, Tirana din no puei wɔ Venetian nhoma mu, afe kor ansa na Ottoman rebɛ ko afa asaase no: "...the resident Pjeter, son of late Domenik from the village of Tirana...".Nsɛm ho krataa a ɔfa nsaase a Ottomans yɛɛ ho nhyehyeɛ wɔ afe 1431-32 no ma yehu sɛ, baabi nnipa tete 60, adan ahorow 2,028 ne nkrɔfo 7,300 na wɔwɔ Tirana. Wɔ afe 1510 mu no, Roman sorfo ne nhomanimfo, Marin Barleti, wɔ Albania nnipa titiriw Skanderbeg Historia de vita et gestis Scanderbegi Epirotarum principis (The story of life and deeds of Skanderbeg, the prince of Epirotes), ho nsɛm mu no de saa beaɛ yi totoo akura ho, na ɔkyerɛ nsosoe ɛwɔ "Tirana ketewa" ne "Tirana keseɛ" mu.Akyiri wɔ afe 1572 no, wɔfrɛɛ no Borgo di Tirana.\nNneɛma atitiriw a ɔwɔ hɔSesa\nThe terminal of Nënë Tereza International Airport\nWiemhyɛn gyinabea wɔfrɛ no Nënë Tereza International Airport no na sɛ obi pɛ sɛ ɔde wiemhyɛn kɔ ɔman no mu a, ɔbɛkɔ akosi. Wɔmaa no saa din yi de hyeɛ Albania Roman atuhuamanyi ne ɔsɛmpatrɛwfo Maame Teresa anuonyam. Saa Tirana wiemhyɛnbea yi na sɛ obi wɔ Europe, Afrika ne Asia a, ɔfa na ama wetum aba ɔman no mu. Wɔ afe 2019 mu no, akwantufo mpem 3.3 (3.3 million) na saa wiemhyɛnbea yi gyee wɔn baa ɔman no mu na ɛhɔ so na ɔman no wiemhyɛn adwuma kuw (Air Albania) no ti wɔ.\nƆman no mfinifini a kuro no hyeɛ no ama abɛyɛ ɔman no ti wɔ biibiara mu na saa pɛpɛɛpɛ na ɔte ɛba no n`akwan ahorow mu a. Tirana kurow no wɔ akwan papa ahorow pii ɛboa ma obi kɔ ɔman no fa baabiara ne mpo ɔman a wɔne wɔn bɔ hyeɛ so.Kwantepɔn Rruga Shtetërore 1 (SH1) boa ma obi tum fi Tirana kɔ Shkodër ne Montenegro wɔ atifi fam na ɛsan boa ma nea enti wɔyɛɛ Adriatic–Ionian kwantenpɔn no kɔ so. Kwantenpɔn Rruga Shtetërore 2 (SH2) no so toa so fa atɔei fam kɔfa Durrës a ɛwɔ Adriatic po no so. Rruga Shtetërore 3 (SH3) kwantenpɔn no so wɔasesa mu ayɛ no Autostrada 3 (A3) na ɛyɛ kwan dada Via Egnatia sɛso. Kwan yi san ka Pan-European Corridor VIII nkorabata no ho boa ma Tiranafo tum kɔ Elbasan, Korçë ne Greece wɔ anafo fam. Tirana akwan ahorow no toa so kɔfa Milot interchange wɔ n`atifi-atɔei fam, kosi Kosovo kɔka Autostrada 1 (A1) kwantenpɔn tenten no ho.\nAn Ecovolis station near the Mother Teresa Square\nWɔ Communist aber so wɔ Albania no, wɔyɛɛ wɔn adwen sɛ wɔbɛyɛ kwan atwa kurow no ho ahyia wɔ afe 1989 mu nanso woentum anyɛ kɔsii sɛ afe 2010 soe. Na saa anamɔntuo yi ho yia paa fisɛɛ na ɔboboa ama mantam hɔ mpontu ne ɔman no nkɔso akɔ anim yie. Ɛwɔm sɛ nnɛ, wɔ afe 2011 mu no wɔtumi yɛɛ kwan no fa a ɛwɔ n`anafo fam de no de, nanso, n`atifi ne n`apuei no wɔda so a gu so a wonwieyɛ.\nHekurudha Shqiptare(HSH) keteke akwan ahorow no boa ma sɛ ɛwɔ Tirana a, itum kɔ nkurow akese ahorow a ɛwɔ Albania no nyinaa a Durrës, Shkodër ne Vlorë ka ho. Wɔ afe 2013 mu no,Aban no too Tirana keteke gyinabea no mu, yi fii bea a na ɛwɔ no kɔɔ Kashar sɛnea ɛbɛyɛ a wobenya baabi kese ayɛ Bulevardi i Ri dwumadi no. Laprakë na wɔbɛyɛ saa kwan fofor yi. Kwan yi yɛ kwan kɛse a ebedi dwuma ahorow pii a ne mu bi keteke kwan, bus kwan ne elɛtronik lɔɔre kwan. Afei nso Ɔman no ayɛ sɛ wobɛyɛ keteke kwan fofor afi Tirana akɔfa Nënë Tereza International Airport akɔ Durrës kurow no mu.\nWɔ afe 2012 mu no, Tirana mantam no de too gua sɛ, dwumadi a ɔfa elɛkronik lɔɔre ho no, wɔredi ho dwuma sɛnea ɛbɛyɛ a ɔbɛba so. Saa Tram kwan yi yɛ ade a na ne tenten bɛyɛ kilomita 16.7 (10.4 miles). Akwantu ho nhyehyeɛ seisie ɔwɔ Tirana no nyinaa rokɔ so wɔ Kurow no mu nkoa, enti nnipa wɔtete mantam ahorow mu no nya mfaso kakra bi pɛ wɔ so na bi nso mpo nnya bi koraa.\nWɔ wɔn nhyehyeɛ no mu no, Tram akwan ebien no bɛfa Skanderbeg Square hɔ mo. Ɔmanfo akwantu ho nhyehyeɛ a ɔwɔ Tirana no, Bus bea du(10) a ɛfa Bus ahorow 250-260 da biara da na ɛwɔ hɔ.\nAber a na mayor Erion Veliaj hwɛ kuro no so no, Aban a na ɛwɔ Tirana no biebie cycling infrastructure pii san so trɛw adadaw no mu senea ɔbɛyɛ a nnipa mmɔpeiso no kuro no mu na afei akwantu ayɛ mmrɛw. Ecovolis yɛ dwumadi a wɔdaa no adi wɔ Tirana wɔ afe 2011 mu na wɔn adwum ne sɛ wɔde bicycles bɛfɛm nkurɔfo wɔ mmeamea wɔ kuro no mu a wɔngye sika kɛse biara. Wiase nyinaa bicycle sharing system, Mobike wɔ Ayɛwohomumɔ 8, 2018 de wɔn dwumadi no kɔpuei Tirana maa wɔn bicycles 4000.\nBeaɛ a menyaa mmoa fiiSesa\n↑ 17.0 17.1 https://motherteresa.org/biography.html\n↑ 22.0 22.1 https://china-cee.eu/2019/03/06/albania-economy-briefing-tiranas-outer-ring-road-and-the-controversial-case-of-2-1-km-segment/\nNsɛm a ɛwɔ saa atwerɛwsɛm yi mu sua. Wobɛtumi di bi aka ho aboa Wikipedia.\nYɛ yi fii "https://tw.wikipedia.org/w/index.php?title=Tirana&oldid=110771"\nNsesae a ɛtwa mu da 29 Oforisuo 2022, bere 21:42\nNsesae ba kratafa yi so da 29 Oforisuo 2022, mmere 21:42.\nNsɛm a ɛwɔ ha yi bo nnu CC BY-SA 3.0 gye sɛ wɔkyerɛ sɛ bo no yɛ foforo.\nMmra a ɛda sɛnea wo de bɛ yɛ Adwuma\nNsɛm a yɛ gyaw ɛwɔ ɛfiri yi so


16 Bere a Dawid twaam fii atifi+ hɔ kɔe kakra no, Mefiboset+ somfo Siba+ behyiaa no, na ɔde mfurum+ abien a wɔahyehyɛ wɔn a wɔsõsõ paanoo+ ahanu ne bobe tetare+ ɔha, ne ahohuru bere mu aduaba a wɔabɔ no atɔwatɔw+ ɔha, ne bobesa+ ahina biako bae. 2 Na ɔhene bisaa Siba sɛ: “Nneɛma a wode aba yi kyerɛ dɛn?”+ Ɛnna Siba kae sɛ: “Mfurum yi, ma wɔmfa mma ɔhene fiefo na wɔntenatena so, na paanoo ne ahohuru bere mu nnuaba yi, ma mmerante+ no nni, na bobesa yi nso, ma wɔmfa mma nea wabrɛ+ sare so+ no na ɔnnom.” 3 Ɛnna ɔhene bisaa no sɛ: “Na wo wura ba no wɔ he?”+ Na Siba ka kyerɛɛ ɔhene sɛ: “Hwɛ, ɔte Yerusalem reka sɛ, ‘Ɛnnɛ Israel fie bɛsan adan me papa ahenni ama me.’”+ 4 Ɛnna ɔhene ka kyerɛɛ Siba sɛ: “Hwɛ! Nea Mefiboset wɔ biara yɛ wo dea.”+ Ɔkaa saa no, Siba kae sɛ: “Mekotow+ wo. Ma minnya w’anim dom, me wura ɔhene.” 5 Na Ɔhene Dawid bae ara beduu Bahurim,+ na hwɛ! ɔbarima bi a ofi Saul abusua mu a wɔfrɛ no Simei,+ Gera ba no, fii adi fi hɔ bae; ɔreba no nyinaa, na ɔredome no ba.+ 6 Ɔhyɛɛ ase paa Dawid ne Ɔhene Dawid nkoa nyinaa abo; ná nkurɔfo no nyinaa ne nnɔmmarima no nyinaa wɔ ne benkum ne ne nifa. 7 Nsɛm a Simei kae bere a ɔredome no ne sɛ: “Fi hɔ kɔ, fi hɔ kɔ, ɔbarima mogyapɛfo,+ onipahunu+ a ɔte sɛ wo! 8 Yehowa ama Saul a wubesii n’ananmu dii hene no fie mogya nyinaa abegu w’atifi, na Yehowa agye ahenni no de ahyɛ wo ba Absalom nsa. Hwɛ, woyɛ ɔbarima mogyapɛfo nti na mmusu aba wo so no!”+ 9 Ɛnna Seruia+ ba Abisai ka kyerɛɛ ɔhene sɛ: “Dɛn nti na ɔkraman+ funu yi redome me wura ɔhene?+ Mesrɛ wo, ma menkɔ nkɔtew ne ti mfi so.”+ 10 Nanso ɔhene kae sɛ: “Dɛn na me ne mo wɔ yɛ,+ Seruia mma?+ Momma ɔnnome+ me, efisɛ Yehowa na waka akyerɛ no sɛ,+ ‘Dome Dawid!’ Enti hena na obetumi aka sɛ, ‘Adɛn nti na woyɛɛ saa?’”+ 11 Na Dawid san ka kyerɛɛ Abisai ne ne nkoa nyinaa sɛ: “Hwɛ! Me ara me ba a ofi m’asen mu mpo repɛ me kra,+ na Benyaminni+ na ɔbɛyɛ dɛn! Munnyaa no na ɔnnome me, efisɛ Yehowa na waka sɛ ɔnyɛ! 12 Ebia Yehowa aniwa behu,+ na Yehowa de papa bɛhyɛ ne nnome no ananmu ama me nnɛ.”+ 13 Ɛnna Dawid ne ne mmarima no toaa wɔn akwantu no so; ná Simei nso nam bepɔw no fã nohoa, ne ntentenso redome+ no, na ɔrekɔ nyinaa na ɔrepa no abo, na ɔtow mfutuma bebree petee.+ 14 Nkakrankakra ɔhene ne nkurɔfo a wɔka ne ho nyinaa kodui, na na wɔabrɛ. Enti wɔhomee wɔ hɔ.+ 15 Absalom de, ɔne nnipa no nyinaa, Israel mmarima no, baa Yerusalem,+ na na Ahitofel+ ka ne ho. 16 Ɛbae sɛ bere a Dawid yɔnko+ Husai,+ Arkini+ no, duu Absalom nkyɛn no, ɛhɔ ara na Husai ka kyerɛɛ Absalom sɛ: “Ɔhene nnya nkwa!+ Ɔhene nnya nkwa!” 17 Ɛnna Absalom bisaa Husai sɛ: “Adɔe a wopɛ sɛ woyɛ wo yɔnko ni? Dɛn nti na wo ne wo yɔnko no ankɔ?”+ 18 Na Husai ka kyerɛɛ Absalom sɛ: “Dabi, na nea Yehowa ne nkurɔfo yi ne Israel mmarima nyinaa apaw no no, ɔno na mewɔ n’afã, na ɔno na me ne no bɛtena. 19 Mereka no ne mprenu so sɛ, hena na mɛsom no? Ɛnyɛ ne ba anim na mɛsom? Sɛnea mesom wo papa anim no, saa ara na mɛsom w’anim.”+ 20 Akyiri yi, Absalom ka kyerɛɛ Ahitofel sɛ: “Mmarima, muntu me fo.+ Dɛn na yɛnyɛ?” 21 Ɛnna Ahitofel ka kyerɛɛ Absalom sɛ: “Wo ne wo papa ayefam+ a ogyaw wɔn akyiri sɛ wɔnhwɛ fie+ hɔ no nna. Israel nyinaa bɛte sɛ wo ho abɔn+ wo papa,+ na wɔn a wɔwɔ w’afã nyinaa bɛhyɛ wɔn nsam+ den.” 22 Enti wosii ntamadan wɔ ɔdan atifi+ maa Absalom, na Absalom ne ne papa ayefam+ no dae Israel nyinaa anim.+ 23 Nna no mu no, na Ahitofel afotu te sɛ nea obi akɔ nokware Nyankopɔn nkyɛn akobisa biribi. Saa na na Ahitofel+ afotu+ nyinaa te ma Dawid ne Absalom nyinaa.


Ignaz Semmelweis: Ɔhwɛɛ Sɛnea Obesiw Nyarewa Ano\nASƐM A ƐDA SO Tete Osiakwan no Rebubu\nASƐM A ƐDA SO Kasa Nyɛ Osiakwan Bio—Ɛho Adwuma\nABAKƆSƐM Ignaz Semmelweis\nMMOA A WƆDE MA ABUSUA NO Sɛnea Mobɛka Mo Ntam Asɛm\nBIBLE NO ADWENE Gyidi\nAduan a Ɛne Wo Ho Nnye ne Nea Wo Yafunu Mpɛ—Nsonsonoe Bɛn na Ɛwom?\nWƆBƆE ANAA? Ntɛtea Kɔn\nNyan! | No. 3 2016\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Norwegian Pangasinan Polish Portuguese Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Wolaita Xhosa Yoruba Zulu\nSƐ YƐREKA wɔn a wɔagye din paa wɔ wiase a, Ignaz Semmelweis nka ho, nanso wabɔ adwuma ama nnipa anya so mfaso nnɛ. Wɔwoo no Buda (seesei yɛfrɛ hɔ Budapest), Hungary. Okosuaa dɔkota adwuma wɔ Vienna Suapɔn mu, na owiee afe 1844. Semmelweis wiee sukuu no, ɔne dɔkota panyin bi kɔyɛɛ adwuma wɔ baabi a wɔgye awo wɔ Vienna ayaresabea afe 1846. Ɔkɔɔ hɔ no, ohuu biribi a na ani yɛ nyan paa; yare bɔne bi kunkum mmea a ɛbɛwoo wɔ hɔ no bebree.\nDɔkota biara ne nea ɔka; wei se sei, wei se sei, nanso na obiara nnya yare no ano aduru. Wɔyɛɛ biara, nanso na yare no gye ara na ɛregye nsam. Sɛ Semmelweis hwɛ sɛnea abaatan rehwere wɔn nkwa a, na ɛyɛ no ahometew, enti osii nketekrakye sɛ ɔbɛhwehwɛ mu ahu nea ɛde yare no ba na wasɔ ano.\nSaa bere no, na baabi a wogye awo wɔ ayaresabea hɔ no yɛ mmienu. Semmelweis de n’ani too fam huu sɛ mmea no wu kɛse wɔ awogyebea a edi kan no kyɛn nea ɛto so mmienu no. Nanso wohwɛ a, na awogyebea mmienu yi nyinaa yɛ pɛ. Nsonsonoe a na ɛwɔ mu ara ne sɛ wɔtete adɔkotafo wɔ nea edi kan no, ɛnna wɔtete nɛɛsefo a wɔgye awo wɔ nea ɛto so mmienu no. Ɛnde adɛn nti na nnipa wu baako mu sen baako? Semmelweis too ne bo ase yɛɛ nhwehwɛmu biara a obetumi, nanso wanhu ano.\nAfe 1847 no, biribi sii maa Semmelweis san hwɛɛ asɛm no bio. N’adamfo Jakob Kolletschka a ɔne no yɛ adwuma wui. Nea ɛbae ni: Obi wui, na bere a Kolletschka repaepae no ahwɛ yare a ekum no no, biribi twaa no. Afei tim, ɔno nso awu! Bere a wɔyɛɛ Kolletschka amu no mu nhwehwɛmu no, Semmelweis hui sɛ ɛrekame ayɛ sɛ yare a ekum mmea no ara bi na onyae. Semmelweis dwenee asɛm no ho, na ohui sɛ ɛbɛyɛ sɛ efunu ho biribi na ɛrekum apemfo no. Nea na ɛte ne sɛ, sɛ adɔkotafo ne sukuufo kɔpaapae funu wie na wɔkɔhwɛ apemfo anaa wɔgye wɔn awo a, na wɔde yare no akɔsan wɔn. Nanso obiara adwene amma so. Awogyebea a ɛto so mmienu no deɛ, na nnipa ntaa nwu, efisɛ ɛhɔ na na wɔtete nɛɛsefo a wɔgye awo, na wɔn deɛ na wɔmpaapae funu.\nSemmelweis huu saa no, anim anim ara na ɔde nsahohoro baa adwuma mu hɔ. Enti ansa na dɔkota bi bɛhwɛ ɔpemfo no, na ɛsɛ sɛ ɔhohoro ne nsa kama. Nneɛma a na wɔde hohoro wɔn nsa no bi ne bleaching powder. Dɛn na efii mu bae? Bɛyɛ abosome nwɔtwe ntam no, na nnipa dodow a wowu so atew hwim!\n“M’adwuma ne sɛ meyi aninyanne afi awogyebea na mmarima nsa aka wɔn yerenom, na nkwadaa anya maamenom ahwɛ wɔn.”—Ignaz Semmelweis\nNanso ɛnyɛ obiara na nea Semmelweis yɛe no yɛɛ no fɛ. Ná adɔkotafo mpanyimfo a ɛwɔ hɔ nso ayɛ yare no ho nhwehwɛmu pii, enti bere a wohuu sɛ Semmelweis deɛ no ne wɔn deɛ no nhyia no, wodwaa no. Afei na ɛyɛ wɔn ahi sɛ ɔno Semmelweis bɛhyehyɛ mmara akyerɛ nea wɔnyɛ. Nea ɛbɛtoom koraa ne sɛ woyii no adi fii Vienna, enti ɔkɔɔ ne kurom Hungary. Oduu hɔ no, ɔkɔyɛɛ adwuma wɔ St. Rochus Hospital wɔ Pest. Ɔno na na ɔhwɛ baabi a wɔgye awo. Ɔde nsahohoro no kopuee hɔ nso, na ɛmaa apemfo wu so tew koraa.\nAfe 1861 no, Semmelweis tintim ne nhwehwɛmu no. Edin a ɛda so ne The Cause, Concept, and Prophylaxis of Childbed Fever. Awerɛhosɛm ne sɛ animdefo pii annye ne nhwehwɛmu no antom kosii bere bi. Nanso wɔn a wobewu deɛ, na wɔawu.\nSemmelweis hwɛɛ sɛ ahotew bedi akoten wɔ ayaresabea a ɔwɔ no.—Robert Thom na ɔyɛɛ mfonini no\nYɛse papa nyera da, na ɛnkyɛ-nkyɛ nso wɔ n’afe. Akyiri yi nnipa behuu Semmelweis adwuma pa. Wobegye toom sɛ yɛreka nnipa a wɔabɔ nkurɔfo ho ban afi nyarewa ho a, Semmelweis ka ho. Ne nhwehwemu no maa nnipa behuu sɛ mmoawammoawa tumi de yare ba. Nkurɔfo agye atom sɛ n’adwuma no aboa asi yare pii ano, na wɔanya pii nso ano aduru. Wunim biribi? Bɛboro mfe 3,000 ansa na Semmelweis reyɛ ne nhwehwɛmu no, na Mose Mmara no de efunu ho ahyɛde bi ama. Akyiri yi, wɔde saa mmara no kaa Bible ho.\nBɛyɛ mfe 200 a atwam ni no, na mmea pii kɔ awoɔ so a, wɔmma fie. Nea na ɛkɔfa owu no dodow no ara ba ne yare a wonya fi efunu ho.\nAfe 1674 na wɔde microscope huu sɛ mmoawammoawa wɔ hɔ. Nanso na wonnim sɛ wodi awu saa. Sɛ adɔkotafo kɔpaapae funu wie a, wofii hɔ ara na wɔrekogye awo; wɔnhohoro wɔn nsa papa biara.\nSemmelweis de nsahohoro baa ayaresa mu, na wei gyee nnipa bebree nkwa.\nNea Bible Aka Dedaadaw\nMose Mmara no kaa sɛ, sɛ obi sɔ funu mu a, nnanson deɛ, wobu no sɛ ne ho agu fĩ, enti ɛsɛ sɛ ɔtew ne ho. Ná ɛsɛ sɛ oguare hohoro ne ntade na odwira ne ho nnanson. Saa bere no, ɛnsɛ sɛ ɔbɛn nnipa mpo na kampɛsɛ wakɔsɔ obi mu. (Numeri 19:11-22) Wɔhyɛɛ saa mmara no nyɛ nnɛ; bɛyɛ mfe 1,600 ansa na Kristo reba.\nBible Ne Nyansahu Hyia Nyansahu Ne Bible\nNo. 3 2016 | Kasa Nyɛ Osiakwan Bio\nNYAN! No. 3 2016 | Kasa Nyɛ Osiakwan Bio


Bible Mu Nsɛm Ná Wɔrenkotow - Yehowa Adansefo Intanɛt Dwumadibea\nWOKAE sɛ woate mmerante baasa yi ho asɛm? Yiw, wɔne Daniel nnamfo a wɔkae sɛ wɔrenni aduan a enye mma wɔn no. Babilonfo no frɛɛ wɔn Sadrak, Mesak ne Abednego. Na afei hwɛ wɔn. Dɛn nti na wogyina hɔ bere a afoforo nyinaa rekotow ohoni kɛse no? Ma yɛnhwehwɛ.\nWokae mmara a Yehowa ankasa kyerɛwee a wɔfrɛ no Mmara Nsɛm Du no? Eyinom mu nea edi kan ne sɛ: ‘Nsom onyame foforo biara nka me ho.’ Mmerante yi redi saa mmara no so, ɛwom sɛ ɛnyɛ mmerɛw de.\nNá Babilon hene Nebukadnesar afrɛfrɛ mpanyimfo pii ma ɔrehyɛ ohoni a wayɛ yi anuonyam. Na waka akyerɛ ɔman no nyinaa sɛ: ‘Sɛ mote sɛ mmɛn ne asanku ahorow no rebɔ a, ɛsɛ sɛ mokotow na mosɔre sika honi yi. Obiara a ɔrenkotow nsɔre no no, wɔbɛtow no akyene ogya a ɛredɛw fononoo mu no mu amonom hɔ ara.’\nBere a Nebukadnesar tee sɛ Sadrak, Mesak ne Abednego ankotow no, ne bo fuwii kɛse. Ɔma wɔde wɔn baa n’anim. Ɔmaa wɔn kwan bio sɛ wɔnkɔkotow. Nanso na mmerante no wɔ Yehowa mu ahotoso. Wɔka kyerɛɛ Nebukadnesar sɛ: ‘Yɛn Nyankopɔn a yɛsom no no betumi agye yɛn. Na sɛ wannye yɛn mpo a, yɛrenkotow wo sika honi no.’\nBere a ɔtee eyi no, Nebukadnesar bo fuwii kɛse mpo. Na fononoo bi bɛn hɔ, na ɔkae sɛ: ‘Momma fononoo no nnɔ mpɛn ason nsen sɛnea na ɛte!’ Afei ɔmaa mmarima a wɔn ho yɛ den wɔ n’asraafo mu no kyekyeree Sadrak, Mesak ne Abednego na wɔtow wɔn guu fononoo no mu. Ná fononoo no adɔ araa ma ogya no kunkum mmarima ahoɔdenfo no. Na mmerante baasa a wɔtow wɔn guu mu no nso ɛ?\nƆhene no hwɛɛ fononoo no mu, na ehu kaa no. Obisae sɛ: ‘So ɛnyɛ mmarima baasa na yɛkyekyeree wɔn tow wɔn guu fononoo no mu anaa?’\nNe nkoa no buae sɛ: ‘Yiw.’\nƆkae sɛ: ‘Nanso mihu mmarima baanan a wɔnennam ogya no mu. Wɔnkyekyeree wɔn, na ogya no nyɛ wɔn hwee. Na nea ɔto so anan no te sɛ onyame.’ Ɔhene no kɔɔ fononoo no ano kakra na ɔteɛɛm sɛ: ‘Sadrak! Mesak! Abednego! Ɔsorosoro Nyankopɔn no nkoa, mumfi adi mmra!’\nBere a wofi bae no, obiara hui sɛ hwee anyɛ wɔn. Ɛnna ɔhene no kae sɛ: ‘Ayeyi nka Sadrak, Mesak ne Abednego Nyankopɔn no! Wasoma n’abɔfo ma wabegye wɔn efisɛ wɔankotow onyame foforo anka wɔn de no ho.’\nSo eyi nyɛ nokwaredi ma Yehowa ho nhwɛso pa a ɛsɛ sɛ yedi akyi?\nExodus 20:3; Daniel 3:1-30.\nAhyɛde bɛn na Babilon hene Nebukadnesar de ama ɔman no?\nAdɛn nti na Daniel nnamfo baasa no ankotow sika honi no?\nBere a Nebukadnesar maa Hebrifo baasa no kwan bio sɛ wɔnkotow no, ɔkwan bɛn so na wɔdaa Yehowa mu ahotoso a wɔwɔ no adi?\nDɛn na Nebukadnesar maa ne mmarima no yɛɛ Sadrak, Mesak, ne Abednego?\nDɛn na Nebukadnesar hui bere a ɔhwɛɛ fononoo no mu no?\nAdɛn nti na ɔhene no yii Sadrak, Mesak, ne Abednego Nyankopɔn no ayɛ, na nhwɛso bɛn na wɔyɛ ma yɛn?\nKenkan Daniel 3:1-30.\nSu bɛn na Hebrifo mmerante baasa no daa no adi a ɛsɛ sɛ Onyankopɔn asomfo nyinaa suasua bere a wɔahyia gyidi ho sɔhwɛ no? (Dan. 3:17, 18; Mat. 10:28; Rom. 14:7, 8)\nAsuade a ɛho hia bɛn na Yehowa Nyankopɔn maa Nebukadnesar nyae? (Dan. 3:28, 29; 4:34, 35)


Bible Mu Nsɛm Efi Nsuyiri no So Besi Misraim Ogye So - Yehowa Adansefo Intanɛt Dwumadibea\nNnipa baawɔtwe pɛ na wotwaa Nsuyiri no, nanso bere rekɔ so no wɔsan bɛyɛɛ mpempem pii. Na, Nsuyiri no akyi mfe 352 no wɔwoo Abraham. Yehu sɛnea Onyankopɔn dii ne bɔhyɛ so ma Abraham woo ɔbabarima a wɔfrɛ no Isak. Na, Isak mmabarima baanu no mu no, Onyankopɔn paw Yakob.\nNá Yakob wɔ mma pii, mmabarima 12 ne mmabea. Yakob mmabarima 10 tan wɔn nua kumaa Yosef na wɔtɔn no kɔɔ nkoasom mu wɔ Misraim. Akyiri yi, Yosef bɛyɛɛ sodifo titiriw wɔ Misraim. Bere a ɔkɔm kɛse bi bae no, Yosef sɔɔ ne nuanom hwɛe sɛ wɔanya adwensakra anaa. Akyiri yi, Yakob abusua no nyinaa, Israelfo no, tu kɔɔ Misraim. Wɔwoo Abraham no akyi mfe 290 na eyi bae.\nMfe 215 a edi hɔ no mu no Israelfo traa Misraim. Yosef wu akyi no wɔbɛyɛɛ nkoa wɔ hɔ. Bere bi akyi no, wɔwoo Mose, na Onyankopɔn nam no so gyee Israelfo fii Misraim. Ne nyinaa mu no, wɔka mfe 857 mu abakɔsɛm wɔ Ɔfa a Ɛto so ABIEN yi mu.


Mmara no Mu Nea Ɛwɔ He na Edi Kan? | Bɛn Onyankopɔn\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Myanmar Ngabere Norwegian Nzema Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nDɛn na Onyankopɔn hwehwɛ fi yɛn hɔ? Onyankopɔn ahyehyɛ mmara buburigyaa ama yɛn sɛ yenni so anaa? Anigyesɛm ne sɛ, ɛnte saa. Sɛnea Onyankopɔn Ba, Yesu Kristo kae no, nea Onyankopɔn hwehwɛ fi yɛn hɔ no, yebetumi ahu wɔ asɛmfua biako pɛ mu.—Kenkan Marko 12:28-31.\nMa yɛnhwɛ nea ɛmaa Yesu kaa saa asɛm no. Nisan 11 no, Yesu kɔɔ asɔrefie hɔ kɔkyerɛkyerɛe. Saa bere no, na aka kakra ama wawu. N’atamfo bebisabisaa no nsɛm de sɔɔ no hwɛe. Nsɛm a wobisaa no no, ɔmaa wɔn mmuae a wɔannya asɛm biara anka bio. Afei obi bisaa Yesu sɛ: “Mmara no mu nea ɛwɔ he na edi kan?”—Nkyekyɛm 28.\nNá asɛmmisa no mu yɛ den. Saa bere no, na Yudafo binom gye akyinnye bisa sɛ Mose Mmara bɛboro 600 no, emu nea ɛwɔ he na edi kan anaa ɛho hia paa. Ebinom wɔ hɔ a, ɛbɛyɛ sɛ na wogye di sɛ mmara no nyinaa yɛ pɛ, enti na ɛyɛ mfomso sɛ obi bɛka sɛ mmara no bi hia sen bi. Mmuae bɛn na na Yesu de bɛma?\nYesu rema asɛm no ho mmuae no, wanka mmara biako pɛ ho asɛm na mmom abien. Odii kan kae sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.” (Nkyekyɛm 30; Deuteronomium 6:5) “Koma,” “adwene,” “ɔkra” ne “ahoɔden” nyinaa betumi akyerɛ ade biako. * Nea ɛkyerɛ ne sɛ: Ɛsɛ sɛ obi a ɔdɔ Yehowa de ne ho nyinaa, kyerɛ sɛ, n’adwene ne ne nipadua ne ne biribiara dɔ no. Bible ho nhoma bi ka sɛ: “Ɛsɛ sɛ yɛde yɛn ho nyinaa ma Onyankopɔn na yɛdɔ no.” Enti sɛ wodɔ Onyankopɔn a, da biara wobɛbɔ mmɔden sɛ wobɛyɛ nea ɔpɛ.—1 Yohane 5:3.\nAsɛm a ɛto so abien a Yesu kae ne sɛ: “Dɔ wo yɔnko sɛ wo ho.” (Nkyekyɛm 31; Leviticus 19:18) Ɔdɔ a yɛwɔ ma Onyankopɔn ne dɔ a yɛbɛdɔ yɛn yɔnko no, biako nkɔ nnya biako. Yɛrentumi nnɔ Onyankopɔn bere a yɛnnɔ yɛn yɔnko. (1 Yohane 4:20, 21) Sɛ yɛdɔ yɛn yɔnko sɛ yɛn ho a, sɛnea yɛpɛ sɛ ɔyɛ yɛn no, saa ara na yɛbɛyɛ no. (Mateo 7:12) Onyankopɔn bɔɔ yɛn nyinaa wɔ ne suban so, enti sɛ yɛdɔ yɛn yɔnko a, ɛkyerɛ sɛ yɛdɔ Onyankopɔn.—Genesis 1:26.\nNea Yehowa hwehwɛ fi n’asomfo hɔ nyinaa, yebetumi aka sɛ egyina asɛmfua biako so; ɛno ne ɔdɔ\nMmara a ɛka sɛ yɛnnɔ Onyankopɔn ne yɛn yɔnko no, adɛn nti na ɛho hia saa? Yesu kae sɛ: “Mmara biara nni hɔ a ɛyɛ kɛse sen eyinom.” (Nkyekyɛm 31) Yesu kaa saa asɛm no wɔ baabi foforo sɛ mmara a aka no nyinaa sɛn mmara abien yi so.—Mateo 22:40.\nƐmmoro yɛn so sɛ yɛbɛyɛ Onyankopɔn apɛde. Nea Onyankopɔn hwehwɛ fi yɛn hɔ nyinaa, yebetumi aka sɛ egyina asɛmfua biako so; ɛno ne ɔdɔ. Nea Onyankopɔn hwehwɛ fi n’asomfo hɔ ara ne ɔdɔ, na ɛrensesa da. Nanso ɛnyɛ nea yɛde yɛn ano ka anaa sɛnea yɛte nka kɛkɛ na ɛkyerɛ sɛ yɛwɔ ɔdɔ, na mmom yɛde nnwuma na ɛkyerɛ. (1 Yohane 3:18) Ɛnde sua sɛnea wubenya ɔdɔ ama ‘ɔdɔ’ Nyankopɔn Yehowa no, na sua sɛnea wobɛda saa ɔdɔ no adi.—1 Yohane 4:8.\nMarch Bible Akenkan\nMarko 9-16–Luka 1-6\n^ nky. 6 Bible mu no, wɔde asɛmfua “ɔkra” gyina hɔ ma nipa mũ no nyinaa. Enti “ɔkra” betumi akyerɛ “koma,” “adwene,” ne “ahoɔden” a wɔaka ne nyinaa abom.\nƐyɛ a Woyɛ Nea Onyankopɔn Pɛ?\nƐho hia sɛ yɛtie Onyankopɔn, nanso biribi foforɔ ho hia na ama yɛne Onyankopɔn atumi afa adamfoɔ.